Bagaimana Inovasi Menukar Stigma Dunia Terhadap Produk 'Made in China'

Perkataan itu menjadi satu perkataan yang membawa persepsi buruk ekoran syarikat-syarikat besar dunia mula mengambil peluang tenaga buruh berkemahiran yang ada di China, dalam usaha merendahkan kos pengeluaran. Pada ketika ini majoriti peranti elektronik yang ada, dihasilkan di China.

Stigma terhadap produk China walaupun nampaknya semakin menghilang hari demi hari, tetap tidak luntur. Seperti sudah tersemat dalam minda ramai ahli masyarakat kita khasnya, produk China tidak elok. Ini membuatkan kita lebih selesa untuk tahu sesebuah produk yang bakal kita beli, lebih berkualiti sekiranya direka dan dibangunkan oleh syarikat bukan dari China, walaupun dibuat di China.

Samsung, Apple dan Nokia menjadi kegilaan ramai pembeli peranti telefon pintar kerana kita menilai pada kekuatan jenamanya dan negara asal jenama tersebut. Jenama China yang dibuat di China pula berdepan persepsi buruk sejak mula, walaupun besar kemungkinan kilang pembuatnya terletak di daerah sama, kilang sama serta dipasang oleh operator pengeluaran yang sama dengan jenama-jenama lain.

Pernahkah anda tonton drama barat yang memaparkan pengantin baru girang mahu membeli apa yang mereka gelarkan sebagai 'China pattern'? Frasa itu merujuk kepada set pinggan mangkuk yang hanya dihasilkan di China, menggunakan teknik lukisan tangan. Ini membuatkannya bersifat eksklusif serta mampu mencecah harga yang tinggi.

Ini membuktikan penerimaan masyarakat dunia terhadap produk China sebenarnya sangat baik. Produk seperti perabot , set pinggan mangkuk atau set minum teh bukan sekadar terkenal mempunyai nilai kualiti yang tinggi, malahan mempunyai elemen identiti budaya dan adat resam masyarakat China yang mampu diterima meluas banyak pihak luar. Bagaimanapun, China mula menjadi negara pengeluar kepada majoriti produk yang diguna pakai ketika ini - reputasi terhadap produk China mulai terhakis sedikit demi sedikit.

Khabar-khabar angin tentang penggunaan bahan yang berbahaya, sikap tidak mementingkan kualiti, pengeluaran produk yang tidak mengira tahap keselamatan pengguna serta desas-desus tentang kelonggaran kawalan ke atas produk-produk oleh kerajaan China sendiri, membawa reputasi buruk kepada produk China.

Ini diperkuatkan lagi dengan kisah pekerja-pekerja yang terpaksa bekerja dengan bayaran rendah dalam memastikan kos pengeluaran dapat diminimakan. Berita tentang kurangnya kesedaran syarikat-syarikat pengeluar terhadap hak pekerja sendiri, keselamatan fasiliti dan kepatuhan syarikat pengeluar dengan hak asasi manusia membuatkan reputasi produk negara itu, menurun lebih teruk.

Pengimport produk China ke negara mereka kerap berdepan masalah dengan barang yang tiba. Majoriti pengeluar dari China meletakkan syarat bayaran penuh sebelum produk di hantar. Terlalu banyak kes barangan yang tiba selepas pembayaran penuh dilakukan didapati bermasalah atau di bawah standard yang ditetapkan. Oleh kerana bayaran telah dilakukan, pengimport selalunya terpaksa menjual sahaja apa yang tiba serta menanggung kerugian kerana kos untuk menghantar semula dikatakan sukar.

Pembekal  dan pengeluar produk di China pula tidak ada insentif untuk meningkatkan kualiti, kerana mereka tahu pengimport tidak mahu memanjangkan masalah, asalkan produk sampai dan ada produk untuk dibuat jualan. Masalah mentaliti inilah yang dikatakan menyebabkan kualiti produk China menurun.

Sejak bila persepsi pada produk China berubah? Agak baru sebenarnya. Di negara kita khasnya, walaupun penerimaan semakin lama semakin baik dalam beberapa industri dan jenama, industri kenderaan China masih lagi dipandang sinis masyarakat negara kita.

Individu yang membeli kereta jenama China pasti akan ditanya bermacam persoalan tentang keyakinan dia untuk membeli jenama tersebut, kerana masih wujud beberapa bidang yang stigma kita masih kuat.

Walaupun kami sudah menyebutkan beberapa punca mengapa persepsi negatif wujud pada produk jenama China, penganalisa setuju sebab sebenar mengapa produk China menerima stigma itu adalah kerana harganya yang lebih murah berbanding jenama negara lain.

Apabila sesuatu produk itu terlalu sinonim dengan kategori 'produk murah', persepsi pembeli sukar untuk menerima produk murah mempunyai kualiti tinggi. Kita sudah dibiasakan dengan mentaliti 'if you paid peanuts, you get monkey' dan produk China adalah 'monkey' yang boleh dibeli dengan 'peanuts.' Harga rendah, kualiti rendah. Namun untuk terus menaikkan harga tanpa membina keyakinan pada produk terlebih dahulu adalah satu tindakan yang bodoh.

Bagi membantu meredakan stigma ini serta mendedahkan jenama China di mata dunia, semenjak tahun 2011 kerajaan China telah pun menyewa ruang iklan di Times Square di New York sehingga ke hari ini, untuk membantu mempromosikan apa saja tentang China termasuklah produk mereka. Kita juga boleh mendapati syarikat-syarikat China sudah mula membina jenama mereka dalam ruang pengiklanan besar seperti siaran langsung perlawanan bola sepak di England, misalnya.

Perubahan paling besar yang dilakukan oleh China pada peringkat nasional, adalah dengan mengubah dasar pemilikan syarikat mereka. 30 tahun dulu, lebih separuh syarikat di China adalah hak milik kerajaan. Kerajaan China sejak tahun 80-an menggalakkan warga China untuk berani membuka perniagaan sendiri dengan membanyakkan lagi kewujudan syarikat swasta.

Kewujudan syarikat-syarikat ini diharapkan membuka ruang kepada lebih banyak inovasi. Ekoran status sebagai sebuah syarikat swasta yang perlu berdiri sendiri tanpa bantuan kerajaan, mereka bekerja keras untuk membentuk identiti sendiri agar dapat lari daripada stigma 'Made in China' sedia ada.

Kesannya dapat dilihat sekarang dengan munculnya banyak jenama dari China yang mempunyai identiti dan kualiti setanding dengan produk negara lain.

Kepentingan penjenamaan yang seiring dengan permintaan antarabangsa juga meningkat di kalangan pengeluar produk China. Semakin banyak syarikat mengubah jenama mereka yang sebelum ini hanya sesuai untuk pasaran China kepada nama lain.

Sebagai contoh jenama Lenovo, pembuat komputer terkenal sebelum ini sebenarnya menggunakan nama 'Lianxiang' untuk pasaran lokal dan 'Legend' untuk pasaran antarabangsa. Penggunaan nama Lenovo membantu penerimaan masyarakat dunia dibantu lagi dengan status Lenovo menjadi pemilik baru IBM pada tahun 2005 serta Motorola pada tahun 2014. Rekaan produk Lenovo juga menggunakan nama yang lebih komersial, seperti ThinkPad, IdeaPad dan IdeaCentre seiring dengan apa yang menjadi trend dunia.

Dalam pasaran tempatan, kerajaan China memperkenalkan beberapa dasar dan langkah yang mengubah mentaliti bagaimana masyarakat China melihat diri mereka sendiri. Penjenamaan semula produk China, seperti Lenovo yang disebutkan sebenarnya bermula daripada penjenamaan semula masyarakat China.

Dengan peningkatan penglibatan syarikat swasta, dasar kerajaan China mula lebih berpandu kepada kepentingan melakukan inovasi berbanding hanya sekadar menjadi pengeluar produk secara pukal. Dana kerajaan disalurkan untuk membantu syarikat-syarikat yang dikenali untuk berpotensi dengan maju dan beberapa keistimewaan eksklusif diberikan dalam memastikan syarikat tersebut mempunyai ruang untuk bergerak dalam pasaran mereka. Inovasi diterapkan sebagai asas pembentukan industri moden di China.

Langkah paling penting yang diambil kerajaan China adalah dengan menjadikan negara mereka bukan lagi negara pengeksport produk, tetapi mula menggunakan jumlah penduduk negara mereka yang cukup tinggi sebagai sasaran pasaran.

Permintaan warganegara China terhadap produk yang menepati citarasa mereka yang semakin seiring dengan dunia luar dijadikan 'acceleator' ekonomi mereka. Kerajaan China menghadkan kemasukan produk import secara maya dan juga fizikal, lalu menggalakkan pembelian barangan tempatan dan servis tempatan pada peringkat pengguna domestik.

Cerdiknya langkah ini, secara automatik rakyat mereka menjadi 'pemeriksa kualiti' untuk produk-produk dan servis , dengan syarikat yang kurang mendapat sambutan baik dapat belajar untuk mempertingkatkan kualiti mereka, dalam memenuhi permintaan bakal pelanggan.

Bagi syarikat yang dikenalpasti mampu menghasilkan produk yang mencapai standard diharapkan, mereka kini mempunyai dana yang besar atas jualan yang tinggi didorong oleh tekanan kerajaan China ke atas rakyat mereka dalam memastikan pembelian produk tempatan berlaku. Ini menjadi asas dan modal syarikat-syarikat ini untuk terus melakukan teras inovasi dan penciptaan yang diharapkan berlaku.

Walaupun produk China masih lagi turun naik kualitinya bergantung kepada jenama - penerimaan terhadap produk 'Made in China Using China Brand' kini semakin meningkat, semuanya dipacu oleh peranan China sebagai pengeluar gajet terbesar di dunia.

Kemahiran pengeluaran di China juga semakin baik berikutan teknologi yang mereka miliki mampu menghasilkan produk gajet dalam kualiti yang baik, pada harga yang rendah. Amat berbeza dengan beberapa belas tahun lalu di mana produk China hanya dikenali dengan harganya murah dan kualitinya yang rendah.

Jenama seperti Xiaomi misalnya, bukan sekadar membuktikan mereka mampu menghasilkan produk berkualiti pada harga rendah malahan Xiaomi juga membuktikan semakin ramai pelanggan mampu menerima nama berunsurkan China sebagai jenama popular.

Inovasi 'skrin tanpa sempadan' yang dilakukan oleh Xiaomi dalam telefon konsep mereka iaitu Mi Mix kini menjadi ikutan pengeluar lain yang lebih terkenal seperti Samsung dan Apple, sehingga menjadi de facto standard pada telefon-telefon bertaraf 'flagship' jenama lain pada masa kini.

Xiaomi adalah satu contoh bagaimana China kini semakin berubah peranannya, bukan hanya sekadar pengeluar malahan berjaya menempatkan jenama mereka sebagai 'trendsetter' atau pemula trend. Semakin banyak kilang di China mula menggunakan khidmat pasukan penyelidikan dan pembangunan, membina prototaip produk secara sendiri dengan peranan jurutera kini semakin mendapat tempat di kilang-kilang sana.

Salah satu kilang rekaan yang semakin terkenal adalah Jetta Company Ltd. Anda mungkin tidak pernah mendengar tentang syarikat ini, tetapi mereka adalah syarikat yang dilantik oleh syarikat Amerika Syarikat, Sphero untuk mencari jalan bagaimana hendak mencipta sistem yang mampu membuatkan sebuah bebola bergerak dengan kawalan aplikasi telefon pintar ciptaan Sphero.

Dengan menggunakan hampir 600 orang jurutera dalam proses penyelidikan dan pembangunan, Jetta akhirnya berjaya menjumpai solusi terhadap idea Sphero dan seterusnya menggunakan teknologi mereka, untuk digunakan dalam penciptaan permainan berteknologi tinggi. BB-8, robot berbentuk sfera dalam siri trilogi baru Star Wars, menjadi contoh gajet moden yang dicipta hasil pembangunan inovasi di China.

Gesaan Presiden Donald Trump yang mahu syarikat-syarikat luar kembali membuka kilang di Amerika Syarikat serta kos tenaga buruh yang lebih murah di negara-negara Asia Tenggara memaksa China berubah, namun realitinya China sudah bersiap sedia untuk berubah tiga dekad lebih awal.

China semakin selesa menjadi pencipta teknologi baru, bukan lagi sebagai sebuah negara pengeluar produk semata-mata. Tempoh selama lebih tiga dekad digunakan sebaik mungkin kerajaan dan masyarakat China, untuk mengubah persepsi dunia terhadap produk 'Made in China' serta berjaya mengubah dasar negara mereka, menjadikan inovasi sebagai kepentingan utama dalam membentuk ekonomi mereka.

Walaupun stigma terhadap cop 'Made in China' masih lagi wujud, sudah pastilah cubaan China meletakkan 'kualiti melebihi kuantiti' ketika ini, akan berjaya mengubah persepsi kita - mungkin bukan sekarang atau esok, tapi satu hari nanti.


Kisah sedih keluarga yang dipisahkan dengan buaya yang dibela selama 21 tahun

Seekor buaya bernama Kojek merupakan seekor lagi haiwan terbaru yang tiba di pusat pemuliharaan Taman Safari di Bogor, Indonesia. Namun, ada kisah menyayat hati di sebalik kedatangan Kojek ke situ.

21 tahun yang lalu, iaitu pada tahun 1997, seorang penduduk Bogor sedang melalui Cianjur, Jawa Barat apabila terlihat seekor anak buaya sedang didera oleh sekumpulan kanak-kanak. Muhammad Irwan telah menyelamatkan buaya tersebut dengan membayar 20,000 rupiah (RM5.40) kepada nelayan yang menangkapnya. Irwan kemudian membawa pulang buaya yang ketika itu hanya berukuran 10cm dan memberikannya nama Kojek.

Tahun demi tahun, Kojek telah menjadi sebahagian daripada keluarga Irwan. Buaya yang sepatutnya bersifat ganas dan liar itu menjadi binatang peliharaan yang sangat jinak. Kesemua jiran tetangga dan rakan-rakan Irwan menganggap Kojek seekor haiwan peliharaan domestik yang lain sama seperti seekor kucing kerana ia tidak akan mencederakan sesiapa.

Kojek membesar menjadi seekor buaya bersaiz 2.75m panjang dan mempunyai berat mencecah 200kg. Ia mendapat jolokan "buaya gemuk" dan diberi makan sekitar 2kg ke 5kg ikan setiap hari. Selain itu, ia menerima layanan istimewa kerana Irwan akan memandikan dan memberus gigi Kojek seminggu sekali.

Buaya itu menjadi haiwan yang popular sejak menjadi tular di media sosial. Ramai pelancong dari Australia, Eropah dan Amerika mula datang ke rumah Irwan untuk melihat sendiri buaya jinak ini dengan lebih dekat. Malah, ada seorang pelancong pernah menawarkan 1 bilion rupiah (RM270,000) kepada Irwan untuk membeli Kojek, namun Irwan tidak berniat menjualnya kerana ia telahpun menjadi sebahagian keluarga mereka.

Akan tetapi, kehidupan domestik Kojek yang dimanjakan itu berakhir awal tahun ini apabila berita mengenainya sampai ke telinga pegawai di Balai Konservasi Sumber Daya Alam (BKSDA) di Jawa Barat. Tanggan 4 Februari 2018, pegawai-pegawai BKSDA datang untuk mengambil Kojek dari rumah Irwan kerana ia diklasifikasikan sebagai haiwan yang dilindungi di bawah undang-undang Indonesia dan tidak boleh dijadikan binatang peliharaan.

Laporan yang disiarkan oleh berita saluran nasional Indonesia itu menunjukkan betapa sukarnya para pegawai mencuba untuk memindahkan Kojek. Kojek kelihatan seperti sedih dan enggan meninggalkan rumahnya selama 21 tahun itu. Ramai juga yang mengalirkan air mata terutama sekali ibu Irwan yang telah menganggap Kojek sebagai cucunya sendiri.

Irwan yang turut berasa sedih dan kehilangan terpaksa redha dengan keputusan pihak berkuasa itu. Cuma Irwan amat mengharapkan agar pihak Taman Safari menjaganya dengan baik dan tidak mencampurkan Kojek bersama buaya lain kerana sifatnya yang jinak.

Kini di Taman Safari, Kojek hidup dalam kandangnya sendiri dan para veterinarian mengenakan diet yang ketat ke atasnya kerana mengalami obesiti. Pihak Taman Safari berharap agar Kojek dapat menyesuaikan diri dengan persekitaran baru itu yang lebih menyerupai habitat asalnya berbanding rumah Irwan dan dapat berkenalan dengan buaya-buaya lain.

Selepas kejadian memilukan itu, Taman Safari pernah memuat naik gambar di akaun Instagram mereka menunjukkan Irwan datang melawat Kojek di dalam kandangnya. Mereka juga memuji Irwan yang rela melepaskan Kojek agar ia boleh mempunyai hidup yang lebih baik.

Namun, pada masa yang sama mereka menasihati Irwan dan keluarganya supaya tidak berkunjung terlalu kerap kerana ia boleh menyebabkan ikatan emosi antara mereka terjalin kembali dan melambatkan proses aklimatisasi Kojek.


Anda boleh makan dengan percuma dengan membasuh pinggan di restoran ini

Jika di Malaysia, anda mesti biasa dengar gurauan "Kalau tak ada duit, pergi tolong basuh pinggan di belakang" kan? Tahukah anda, kedai yang memberi makanan 'percuma' sebegitu sebenarnya wujud?

Sebuah restoran di daerah Jinbocho di Tokyo menawarkan hidangan sebagai ganti kepada 50 minit tempoh bekerja. Kedai makan unik yang dinamakan Mirai Shokudo ini merupakan hasil titik peluh seorang bekas jurutera iaitu Sekai Kobayashi. Kobayashi yang berusia 33 tahun ingin membina satu tempat untuk orang yang lapar tetapi tidak mampu untuk makan di luar.

Selain Kobayashi, tiada kakitangan tetap yang bekerja di restoran yang boleh menempatkan 12 pelanggan di kaunter ini. Pelanggan boleh memilih untuk membayar hidangan ataupun bekerja satu atau dua syif untuk 'membayar' makanan itu. Tugasan ketika syif makan tengah hari termasuklah menghidangkan pesanan, membersihkan meja dan pelbagai tugasan lain. Manakala syif malam pula bermula selepas restoran ditutup dan memerlukan kakitangan 'sementara' ini membersihkan restoran.

Kedua-dua syif ini boleh digantikan dengan hidangan makan percuma atau didermakan dalam bentuk baucar yang akan ditinggalkan di pintu masuk khusus untuk mereka yang memerlukan. Pelanggan kali pertama perlu makan di restoran itu terlebih dahulu sebelum bekerja syif untuk membiasakan diri dengan suasana sibuk dan persekitaran restoran. Sehingga kini, terdapat lebih 500 orang yang telah memilih untuk bekerja bagi mendapatkan hidangan mereka.

Kobayashi telah membuka restoran ini sejak dua tahun yang lalu dengan niat untuk mendirikan sebuah tempat yang terbuka untuk segenap masyarakat. Sebelum berkecimpung dalam bidang makanan ini, Kobayashi merupakan seorang graduan Institut Teknologi Tokyo yang bekerja sebagai seorang jurutera di IBM Japan Ltd. Selepas itu beliau bertukar kerja ke Cookpad Inc. yang menguruskan sebuah laman web resipi. Syarikat itu mempunyai dapur di pejabat di mana semua kakitangan dialu-alukan untuk masak, makan dan berkongsi juadah.

Kobayashi sangat suka memasak di situ dan kesemua rakan sejawatnya amat sukakan masakan Kobayashi. Dari situlah beliau mula memasang niat untuk menceburkan diri dalam bidang kulinari. Beliau kemudian menerima latihan vokasional di sebuah rangkaian restoran terkemuka dan pelbagai restoran lain sebelum mula membuka Mirai Shokudo.

Walaupun bertukar bidang secara drastik, Kobayashi berkata pengalamannya bekerja sebagai jurutera perisian bukanlah sia-sia. Bagi menguruskan restoran, beliau telah menggunakan model open-source iaitu sistem perisian yang terbuka kepada orang awam supaya boleh diperbaiki dari semasa ke semasa. Kobayashi memuat naik pelan perniagaan dan maklumat kewangan restoran di laman web itu untuk dikaji dan mendapatkan input daripada orang awam. Maklumat-maklumat ini juga boleh diakses bagi sesiapa yang berminat untuk membuka kedai makan sendiri.

Salah seorang bakal usahawan yang memasang cita-cita untuk membuka perniagaan restoran sendiri adalah seorang bekas guru berusia 56 tahun yang telah bekerja di Mirai Shokudo sejak bulan Julai 2017. Beliau bercadang untuk memilih industri makanan ini sebagai kerjaya keduanya.

Menurutnya, bekerja di Mirai Shokudo merupakan satu pengalaman yang menyeronokkan kerana anda bekerja dengan orang berlainan setiap hari. Ia merupakan satu perkara menarik untuk membina hubungan baik dengan orang lain dan bekerja dengan orang yang tidak dikenali.

Suatu konsep yang menarik, mungkin boleh dipraktikkan di sini. Tak perlu upah kakitangan dan pada masa yang sama, perniagaan masih membuat keuntungan sambil-sambil membuat amal. Dunia akhirat semua dapat. Memang win-win situation!


7 Basikal Paling Mahal Di Dunia

Basikal adalah salah satu medium pengangkutan yang sangat penting pada masa dahulu. Walaupun ia kini masih digunakan dengan tujuan itu, namun ia lebih digunakan untuk tujuan lain seperti beriadah dan bersukan.

Tidak seperti kereta dan kenderaan berenjin yang lain, basikal biasanya beroperasi menggunakan mekanisma yang agak ringkas membuatkan harganya menjadi lebih murah. Namun terdapat beberapa jenis basikal yang dijual dengan harga yang mampu membeli kereta mewah seperti Ferrari dan Bentley.

iluminasi.com ingin berkongsi dengan pembaca 7 model basikal yang paling mahal di dunia.

Walaupun dengan harga yang sangat mahal iaitu RM232,000 seunit, namun basikal ini sangat berbaloi dengan nilainya kerana reka bentuk yang sangat menakjubkan dan kecekapan kerjanya.

Ciri-ciri yang menarik pada basikal ini adalah salib perak, kerusi kulit dan juga kemasan seni yang sangat halus. Basikal ini merupakan kerjasama antara jenama aksesori motosikal mewah Amerika Syarikat iaitu Chrome Hearts dengan pembuat basikal lumba terkenal, Cervelo.

Ia menyerupai gabungan Harley Davidson dan basikal percubaan masa yang digunakan di trek.

Basikal Trek Madone 7 ini dilelong di acara tahunan Lance Armstrong Foundation Gala di New York pada tahun 2005, dengan harga RM290,000. Harga yang melambung tinggi ini disebabkan hiasan pada basikal ini yang sangat mewah seperti lambang Diamond 7 yang diperbuat daripada berlian.

Selain itu, terdapat plak Diamond 7 diperbuat daripada emas kuning 14 karat dan emas putih ditanamkan dengan 7 butir berlian Gemesis kuning 1 karat.

Basilak edisi emas yang dikeluarkan oleh Auramania, sebuah syarikat Perancis ini mempunyai bingkai, roda dan spoke yang disalut dengan emas, dan dihiasi dengan kristal Swarovski.

Pemegang dan pelana basikal ini diperbuat daripada kulit berkualaiti tinggi dan logo kulit di hadapan basikal ini memaparkan nombor edisi terhad. Dengan harga setinggi RM443,000, basikal ini merupakan basikal ke-5 termahal di dunia.

Namun begitu, Auramania juga mengeluarkan raga basikal yang dihiasi dengan emas dan kristal dengan harga melebihi RM23,000.

Basikal ini mempunyai ciri-ciri trademark rekaan gigi "chomper" Kaws pada bingkai dan rim rodanya. Dengan harga semahal RM618,000 ia menunjukkan mana-mana basikal yang mempunyai kaitan dengan Lance Armstrong mempunyai nilai yang sangat tinggi.

Ia juga mempunyai aerodinamik yang bagus, aksesori yang menakjubkan, dan banyak lagi. Penunggang-penunggang basikal ini telah memenangi banyak perlumbaan kerana reka bentuknya yang sangat selesa.

Ia dilelong oleh Sotherby untuk tujuan kanser dan dihasiklan sebagai basikal rutin harian Lance Armstrong.

Juga dijual di lelongan oleh Sotheby dengan harga RM772,500, artis popular Jepun iaitu Yoshmito Nara mengecat dan menghiasi basikal ini dengan tema kartun kanak-kanak memakai sarung tangan tinju, UFO terbang dan logo Livestrong.

Apa yang istimewanya basikal ini adalah ia ditunggang oleh Lance Armstrong pada peringkat ke-18 dalam salah satu perlumbaan Tour de France. Ia mempunyai bingkai serat karbon dan membuatkannya ia sangat ringat.

Basikal yang disaluti dengan emas 24 karat ini dikeluarkan oleh Goldgenie dan dijual dengan harga RM1.5 juta. Goldgenie telah beroperasi berabad-abad lamanya yang mengkhususkan dalam penyalutan peranti seperti telefon pintar iPhone dan Samsung.

Antara klien-klien syarikat ini termasuklah David Beckham, Jamie Foxx dan Elton John. Setiap bahagian daripada basikal ini yang diperbuat daripada logam termasuklah gear dan rantai disaluti dengan emas tulen.

Tempat duduknya diperbuat daripada kulit San Marco edisi terhad yang lembut, manakala tayarnya adalah tayar lumba SR4. Tak cukup dengan itu, anda juga boleh menghiasi bingkai basikal ini dengan berlian-berlian dengan bayaran RM1.82 juta.

Beberapa bulan selepas tamatnya perlumbaan Tour de France tahun 2009, basikal Trek Madone ini yang ditunggang oleh Lance Armstrong pada perlumbaan akhir di Paris ini telah dijual oleh Sotheby untuk acara bertujuan membantu mengumpulkan dana kanser.

Ia direka bentuk oleh artis Inggeris, Damien Hirst dengan menggunakan beratus-ratus sayap rama-rama menyaluti bingkai basikal yang diperbuat daripada serat karbon.

Namun orang dari Ethical Treament of Animals menggelarkan basikal ini sebagai "keganasan yang dahsyat".

Walaupun begitu, basikal Trek Butterfly ini dijual dengan harga RM1.93 juta menjadikannya sebagai basikal paling mahal atas muka bumi.


5 Undang-Undang Negara Moden Berkaitan Seksualiti Yang Telah Dimansuhkan

Dunia sudah tiba di tahun 2018, dan hampir 80% daripada penduduk di bumi mengalami peradaban manusia yang membuatkan kita hidup dengan lebih baik daripada abad-abad yang lalu. Namun disebalik kemajuan teknologi yang dinikmati kebanyakan negara, masih terdapat negara-negara maju dan moden mengamalkan undang-undang yang agak terkebelakang.

Mungkin ada yang baik dan yang buruk, namun kini negara-negara ini telah memansuhkan undang-undang yang mana dahulunya dianggap sebagai kuno. iluminasi.com kongsikan 5 undang-undang negara moden yang sangat dahsyat tetapi kini sudah dimansuhkan.

Ia merupakan satu realiti buruk bagi transgender di Perancis shingga Oktober 2016, kerana golongan ini diwajibkan di bawah undang-undang untuk disteril atau dikasi. Sebelum itu, golongan ini di Perancis yang mahu menukar nama dan jantina secara sah harus memberikan bukti mereka telah disterilkan secara kekal.

Proses pengsterilan atau pengasian adalah di mana seseorang itu dihapuskan kemampuanya untuk menghasilkan anak yang biasanya dilakukan dengan membuang atau menyekat organ pembiakan.

Ia bukan sahaja dijalankan di Perancis, malah Jerman, Sweden dan Norway juga melakuan yang sama dan masing-masing hanya melupuskan undang-undang ini pada tahun 2011, 2012 dan 2014.

Namun masih terdapat negara-negara yang menggunakan undang-undang ini seperti Finland dan Switzerland. Pada tahun 1970an, Sweden menjadi negara pertama yang membenarkan rakyatnya menukar jantina secara sahh dan juga mengisytiharkan golongan ini sebagai sakit mental dan tidak layak untuk membiak.

Katakan anda seorang lelaki yang sihat dan ingin serta sanggup mendermakan darah anda kepada mereka yang memerlukan. Anda menjaga pemakanan anda dan hanya minum air yang ditapis untuk 24 jam yang lalu dan tidur dengan cukup. Dan keesokan harinya anda dengan bangganya ke hospital untuk menderma darah.

Doktor bertanyakan beberapa soalan mudah mengenai kehidupan seks anda. Jika anda aktif secara seksual kebelakangan ini dan tiba-tiba anda diarahkan keluar dari bilik doktor. Apa yang berlaku?

FDA (Food & Drug Administration) Amerika telah lama mengenakan sekatan terhadap lelaki yang pernah melakukan hubungan seks homoseksual daripada menderma darah. Ia bermula pada tahun 1983 ketika mana AIDS masih baru dan dikenali sebagai "wabak homoseksual".

Namun kini kita lebih berpengetahuan mengenai AIDS dan hubungan sejenis membuatkan FDA melonggarkan sekatan ke atas golongan ini pada tahun 2015 yang membolehkan semua lelaki yang sihat untuk menderma darah, selagi mereka tak mengadakan hubungan sejenis dalam 12 bulan yang lalu.

Pendirian FDA adalah bahawa ia adalah tentang keselamatan, bahawa 12 bulan memastikan bahawa jika seseorang tidak sadar HIV positif, ia akan tetap muncul dalam pemeriksaan.

Tetapi jika kekurangan bekalan darah semakin teruk, diskriminasi ini menjadikannya tidak produktif. Pendirian FDA hanyalah untuk keselamatan, kerana tempoh 12 bulan memastikan jika seseorang yang tidak mengetahui bahawa dia adalah HIV positif, ia akan diketahui melalui pemeriksaan.

Switzerland kelihatan seperti sebuah negara bertamadun dan malah menjadi antara negara yang paling selamat di dunia. Namun mereka juga mempunyai kekurangan. Lelaki di Switzerland mula mengundi bermula tahun 1291, namun ia jauh berbeza dengan wanita.

Dengan Amerika Syarikat membenarkan wanita berkulit putih mengundi pada tahun 1920, diikuti Britain pada tahun 1928, Switzerland pula mengambil masa yang terlalu lama membenarkan kaum hawa untuk mengundi sehingga tahun 1971.

Switzerland merupakan salah satu negara di dunia yang mana rakyat mengundi secara langsung terhadap referendum untuk menukar perlembagaan mereka yang memberikan banyak kebaikan.

Tetapi walaupun negara-negara lain harus meyakinkan wakil rakyat mereka bahawa wanita mempunyai hak mengundi yang sama, rakyat Switzerland pula harus memenangi majoriti orang awam dewasa yang mana ramai di antara mereka tak suka berkongsi kuasa.

Dan terbuktilah ia benar di mana 67% daripada lelaki di Switzerland mengundi untuk membatalkan referendum 1959 yang memberikan hak mengundi kepada wanita. Dan pada tahun 1960an, Konvensyen Hak Asasi Manusia Eropah telah berpaling daripada Switzerland dan mereka mula berasa tersangat malu.

Selepas permohonan pengecualian istimewa di bawah keadaan yang semakin membimbangkan di mana keadaan membimbangkan itu adalah keengganan mereka untuk menganggap wanita sebagai manusia, Switzerland menggunakan Plan B iaitu mengadakan referendum mengenai hak mengundi pada tahun 1971.

Referendum ini berhasil dengan 66% daripada lelaki Switzerland bersetuju memberikan hak mengundi kepada wanita.

Berzina adalah sesuatu yang sangat jahat, merosakkan dan menjijikkan. Menurut undang-undang syariah, lelaki atau wanita yang sudah berkahwin akan dihukum rejam sampai mati jika didapati bersalah. Dan di Korea Selatan dari tahun 1953 hingga 2015 pula, mereka yang didapati bersalah akan dipenjarakan maksimum 2 tahun.

Dan pada waktu hukuman ini, suami atau isteri yang melakukan zina tidak boleh memfailkan perceraian. Undang-undang ini diwujudkan dengan tujuan yang baik iaitu memberikan perlindungan kepada wanita dalam masyarakat yang didominasi oleh lelaki.

Namun ia bertukar menjadi satu kesempatan yang digunakan oleh wanita sebagai taktik untuk memaksa perceraian dan digunakan lelaki untuk mengugut wanita yang berkahwin. Undang-undang ini telah menjadi sesuatu yang bertentangan dengan apa yang direncanakan.

Sekurang-kurangnya 53,000 individu disabitkan kesalahan berzina dan angka ini hanyalah dihitung bermula tahun 1985. Walaupun hukuman ini semakin jarang dijatuhkan pada zaman moden ini, undang-undang ini masih membuatkan pihak polis menyerbu motel-motel untuk menangkap mereka yang curang ini.

Akhirnya Korea Selatan menghapuskan undang-undang ini pada tahun 2015 dan mengisytiharkan masalah rumah tangga sebaik-baiknya diselesaikan sendiri oleh pasangan ini, lebih-lebih lagi kerana pihak mahkamah sudah letih mendengarkan pertengkaran yang berlaku.

Semua negara bersetuju terhadap undang-undang anti-porno kanak-kanak, kecuali Jepun. Ia tidak perlu dibincangkan lagi kerana sudah terang-terang tidak bermoral dan menyalahgunakan kanak-kanak untuk tujuan yang sangat dahsyat.

Namun, Jepun hanya mengharamkan pengeluaran dan pengedaran pornografi kanak-kanak pada tahun 1999. Bagi sebuah negara yang maju, ia sangat memalukan Jepun. Malah, undang-undang ini dikuatkuasakan dengan teruk sekali menjadikan Jepun memperoleh reputasi sebagai "pusat pengeluaran dan penyeludupan pornografi kanak-kanak antarabangsa".

Reputasi ini sangatlah bertentangan dengan nama Jepun yang canggih dalam banyak bidang dan mencemarkan nama negara mereka. Disebabkan undang-undang pada tahun 1999 ini tidak mengharamkan pemilikan pornografi kanak-kanak, permintaan terhadap produk ini kekal tinggi.

Undang-undang pemilikan hanya wujud pada tahun 2014 dan termasuk tempoh penangguhan selama setahun yang memberikan masa kepada mereka untuk membuang bahan pornografi ini.

Setelah tempoh penangguhan ini tamat, mereka yang disabitkan kesalahan akan dikenakan hukuman setahun penjara dan denda sehingga RM38,000.

Namun, undang-undang ini tidak termasuk anime dan manga yang memaparkan seks kanak-kanak kerana syarikat penerbitan di Jepun mempunyai pengaruh yang kuat dan Jepun mempunyai pandangan yang agak pelik terhadap seks kanak-kanak.


7 Item Pelik Yang Disalut Dan Dihasilkan Daripada Emas

Tak dapat dinafikan emas adalah antara elemen yang paling mahal di dunia. Ia dijadikan barang perhiasan bagi kaum hawa dan digunakan sejak zaman purba lagi.

Walaupun masih digunakan sebagai perhiasan di zaman milenium ini., emas juga digunakan dalam menghasilkan produk-produk yang sangat pelik dan tak masuk akal.

Jadi, iluminasi.com ingin kongsikan 7 item yang dihasilkan dan disalut dengan emas yang paling pelik di dunia.

Sebuah Porsche 996 Turbo Cabriolet telah dibuka untuk pembelian di Rusia. Jika memandu kereta ini, ia sudah cukup untuk menarik perhatian orang ramai, tapi bagi pemiliknnya, iat belum masih cukup.

Dengan harga jualan RM1.57 juta, apa yang istimewa mengenaai jentera sport ini ialah ia telah disalut dengan 20 kilogram emas di seluruh bahagian luarannya. Hasil ukiran pada kereta ini telah disempurnakan oleh artis terkemuka Rusia, Denis Simachev.

Jika ada kereta yang disalut emas, mungkin boleh diterima. Tetapi basikal? Goldgenie, sebuah syarikat British telah mengeluarkan sebuah model basikal lumba yang disaluti dengan emas 24 karat.

Dijual dengan harga RM1.35 juta, setiap inci daripada badan basikal ini tidak terlepas daripada disaluti emas.

Harga yang sangat tak masuk akal bagi sebuah basikal ini juga datang daripada usaha dan masa yang dihasiskan dalam menyalut basikal ini, termasuklah pemegang hadapaan dan juga setiap butiran rantai.

Ia juga dilengkapi dengan pelana San Marco edisi terhad dan tayar lumba SR4. Basikal ini dikatakan lebih daripada sebuah basikal dan menjadi satu simbol kekayaan.

Jika Ratu Elizabeth nak bermain permainan video, beliau melakukannya dengan stail yang sangat hebat! Beliau menggunakan konsol Wii yang bersalut emas berharga RM1.87 juta yang diberi nama Wii Supreme.

Dan Wii Supreme ini dihadiahkan kepada Ratu Elizabeth bersama-sama salinan pertama permainan BIG Family Games. Pengeluar perisian hiburan iaitu THQ menghasilkan Wii bersalut emas ini bagi menandakan pelancaran permainan BIG Family Games.

Ratu Elizabeth tak perlu menunggu untuk ia dilancarkan seperti orang lain. "Kami rasa Ratu Elizabeth tak bermain konsol biasa, jadi kami rasa terpanggil untuk menghasilkan sesuatu yang lebih daripada biasa," kata THQ.

Lam Sai Wing yang berasal dari Hong Kong adalah seorang ahli perniagaan yang sangat meminati Vladimir Lenin, seorang revolusioner komunis Rusia. Bagi menunjukkan rasa penghargaan kepada idola beliau, Lam telah menghabiskan sebanyak RM147 juta bagi membina mangkuk tandas emas.

Sama seperti sarung komputer dalam senarai ini, tandas ini tidak disalut emas, tetapi dibuat daripada emas 100%. Penghasilan tandas emas ini diilhamkan oleh petikan yang ditulis oleh Vladimir Lenin pada tahun 1921, yang berkata selepas kemenangan sosialisma, emas patut digunakan bagi menghasilkan tandas.

Tandas ini didaftarkan oleh Guinness Book of Records sebagai tandas termahal di dunia.

Ramai gamers yang obses dalam membina komputer paling hebat dan dahsyat, bersaing antara satu sama lain. Dengan teknologi canggih yang ada sekarang, pelbagai jenis sarung komputer yang terdapat di pasaran.

Namun, sarung komputer mewah berwarna kuning yang dihasilkan oleh syarikat Zeus Computer berpangkalan di Tokyo ini jauh meninggalkan sarung-sarung yang lain. Ia berwarna kuning disebabkan dihasilkan menggunakan emas 100%, serta dilengkapkan dengan berlian-berlian.

Diberi nama Mars, ia merupakan sarung komputer paling mahal di dunia, dengan harga RM2.2 juta. Juga terdapat versi platinum yang lebih murah daripada Mars.

Di antara item-item yang dihasilkan dan disaluti emas, ini lah yang paling tak masuk akal. Pill emas merupakan hasil kerjasama Tobias Wong dan Ken Courtney pada tahun 2005.

Sebagai tambahan kepada obses mereka terhadap kemahsyuran, selebriti dan komoditi, mereka telah menghasilkan pill bersalut emas ini dengan saiz 20 milimeter dan berharga RM1,641 seunit.

Dengan menelan pil ini, anda akan menghasilkan najis yang sangat berharga namun tidak jelas tentang berapa banyak kotoran emas yang akan dihasilkan.

Berita baik bagi mereka yang suka menggunakan komputer, seperti sarung komputer emas, kita juga mempunyai papan kekunci emas. Ia tersangatlah pelik menggunakan papan kekunci yang disaluti emas tulen.

Namun itulah yang telah dihasilkan oleh syarikat daripada Jepun ini iaitu Wakazura Koubou.

Mereka telah mengeluarkan papan kekunci bersalut emas HHKB yang dijual dengan harga RM1,050.

Ya, walaupun ia kelihatan seperti sangat mahal, namun ia tidaklah seperti yang anda sangka. Ia berfungsi seperti papan kekunci yang lain menggunakan USB.


Inilah pokok paling kesunyian dan terasing sejauh 200km dari pokok lain

Menurut Rekod Dunia Guinness, sebatang pokok Sitka Spruce di bahagian kepulauan paling hujung di selatan New Zealand merupakan pokok yang paling kesunyian dan paling terpencil di atas muka bumi. Bukan sahaja ia merupakan satu-satunya batang pokok yang tumbuh di Pulau Campbell, malah pokok lain yang berada paling 'hampir' dengannya terletak sejauh 200km di Kepulauan Auckland.

Lokasinya yang berada 700km dari selatan Bluff, Pulau Campbell merupakan salah satu tempat yang digeruni di dunia. Dengan angin yang bertiup kencang sepanjang tahun, sinaran matahari yang kurang dari 600 jam dan hujan yang hanya turun selama 40 hari dalam setahun, ia bukanlah tempat tinggal yang ideal bagi mana-mana manusia. Mungkin disebabkan itulah ia menjadi tanah terbiar selaa lebih separuh abad dan hanya menerima beberapa kunjungan sahaja daripada saintis penyelidikan dalam setahun.

Kawasan ini hanya dipenuhi dengan tumbuhan yang mampu menahan kekuatan angin seperti rumput dan belukar. Oleh itu, kewujudan pokok paling sunyi di dunia di sini adalah sesuatu yang amat menakjubkan.

Dipercayai pokok Sitka Spruce yang hidup di pulau ini ditanam antara tahun 1901 hingga 1907 oleh bekas gabenor New Zealand yang mempunyai karakter yang agak pelik, iaitu Lord Ranfurly. Tidak dapat dipastikan mengapa beliau memutuskan mahu menanam pokok ini di situ berbanding tempat lain. Namun, menurut beberapa sumber, beliau mengeluh bahawa pulau itu tidak digunakan sebaiknya dan mengambil langkah pertama untuk memulakan kawasan perhutanan yang produktif di situ.

Secara logiknya, cadangan Lord Ranfurly itu merupakan suatu idea yang tidak begitu bernas kerana iklim yang 'keras' di kawasan itu. Akan tetapi, entah bagaimana sepohon Sitka Spruce ini boleh terselamat dan hidup sihat selama lebih satu abad.

Selain dikenali sebagai pokok yang paling kesunyian dalam dunia, pokok ini juga mempunyai beberapa keunikan tersendiri. Ia mempunyai bentuk yang seakan-akan kubis bunga yang besar. Keadaan ini dikatakan berpunca daripada proses penebangan batang pokok yang dibuat setiap tahun selama berdekad lamanya.

Sebelum tahun 1958 ketika stesen metereologi terpencil di Pulau Campbell ini beroperasi sepenuhnya, kakitangan yang ditempatkan di sini sering memotong bahagian atas pokok Sitka Spruce ini menjelang musim Krismas dan dibawa pulang ke stesen untuk dijadikan pokok Krismas. Namun, walaupun sering ditebang setiap tahun, ia masih berdiri teguh dan berjaya menyesuaikan diri. Nasib menyebelahi pokok ini kerana tiada sesiapa yang telah menebangnya sejak enam dekad yang lalu dan menyebabkan ketinggiannya mencecah lebih 10 meter.

Lagi satu fakta menarik tentang pokok menyendiri ini ialah, walaupun berusia lebih 100 tahun, ia tidak pernah menghasilkan sebarang kon. Saintis mendakwa pokok ini telah kekal pada usia 'muda remaja'.

Lewat kebelakangan ini ia sering dipaparkan dalam berita kerana membantu penyelidik mengesahkan yang Bumi kini telah memasuki satu zaman geologi baru yang dinamakan Anthropocene. Mereka telah menjumpai tinggi kandungan radiokarbon dalam sampel yang diambil dari bahagian tengah pokok itu, menandakan dunia telah melalui satu peredaran zaman yang baru.

Siapa sangka pokok yang kesunyian ini boleh menyimpan seribu satu rahsia?


Kesan Buruk Dan Kajian Mengenai Kenaikan Gaji Minimum Pekerja

Gaji minimum merupakan satu topik yang kerap menjadi hangat apabila dibincangkan, dengan ada pihak akan mempertahankan kenaikan manakala ada pihak yang akan cuba menyeimbangkan pengaruh buruk kenaikan terhadap ekonomi negara kita.

Persoalannya; apa sebenarnya kesan kenaikan gaji minimum kepada ekonomi negara?

Bagi negara seperti Amerika Syarikat, mereka menjalankan dasar yang lebih memberikan kebebasan pada kerajaan negeri untuk membuat dasar sendiri. Atas sebab itu, undang-undang yang ada pada peringkat bandar dan negeri di Amerika Syarikat boleh berbeza-beza.

Kebanyakan negeri di Amerika Syarikat sedang mengkaji dan bereksperimen berkenaan kenaikan gaji minima, bagi mengenalpasti kesan, varian dan masalah yang berkemungkinan timbul, sama ada dari segi baik dan buruk. Sedikit sebanyak kita boleh mengambil apa yang telah berlaku di Amerika Syarikat hasil perubahan terhadap gaji minima, sebagai panduan kepada kita untuk tidak terburu-buru melakukan sesuatu perubahan tanpa kajian.

Bagi media dan aktivis masyarakat, perbincangan tentang gaji minima adalah sesuatu yang tidak dapat dielakkan lagi. Dalam dunia yang mudahnya disebarkan hasil kajian dan laporan ekonomi, amat mudah untuk kita mendapatkan bukti dan isi, untuk menyokong hujah bagi memperkukuhkan pandangan kita. Bagaimanapun, persepsi selalunya kurang tepat untuk mengukur keberkesanan kenaikan gaji minima.

Sudah wujud beberapa kajian dijalankan bagi menentukan keberkesanan gaji minima apabila dinaikkan.

Antaranya kajian kesan kenaikan gaji minima di Seattle yang dijalankan selama 3 tahun. Kumpulan penyelidik telah menjadikan restoran bukan francais sebagai kawasan kajian dan hasil kajian mereka menunjukkan berlaku pengurangan kepada pengambilan pekerja, selepas kenaikan pada gaji minima dilakukan.

Bukan setakat itu sahaja kesannya. Pada tahun kedua dan ketiga kajian, oleh kerana gaji yang perlu ditanggung pengurusan restoran meningkat, pekerja terpaksa diminta memotong masa bekerja, bagi menurunkan jumlah amaun yang perlu dibayar pada mereka yang bekerja mengikut jam.

Sebuah kajian lebih baru dibentangkan di American Economic Association Conference pula mendapati wujudnya kesan buruk yang tidak dijangkakan berlaku, selepas kenaikan gaji minima. Kajian yang dijalankan di California mendapati kenaikan gaji minima daripada $6.75 pada tahun 2006 kepada $10.50 pada tahun 2017, sebenarnya membuatkan jumlah pekerja yang diambil syarikat, menurun sebanyak 22 peratus.

Dua kajian ini membuktikan wujudnya kesan buruk akibat kenaikan gaji minima namun terdapat juga beberapa kajian yang membuktikan kesan positif kenaikan amaun gaji minima.

Satu kajian jangka panjang yang dilakukan daripada 1979 hingga 2016 di beberapa buah negeri, mendapati berlaku pertambahan peluang pekerjaan yang mampu membayar lebih tinggi berbanding gaji minima selepas gaji minima dinaikkan Kadar pertambahan ini pula sama kadarnya dengan jumlah pekerjaan yang berkurangan disebabkan perubahan pada gaji minima.

Penyelidik menyimpulkan kenaikan gaji minima yang kecil sepatutnya tidak akan menutup banyak peluang pekerjaan, dengan kenaikan gaji minima sebanyak 50 peratus hanya akan mengurangkan peluang pekerjaan sebanyak 3 peratus, menurut kajian mereka.

Sebuah kajian lain yang dilakukan di tujuh bandar : Chicago, Oakland and San Jose, California, Washington dan San Francisco pula mendapati tidak ada perubahan besar yang signifikan pada jumlah pekerjaan bergaji minima seperti industri makanan, ekoran kenaikan gaji minima.

Kajian terakhir pula cuba mengkaji kesan kenaikan gaji minima pada perspektif berbeza - melihat kesannya ke atas jumlah individu yang dipenjarakan. Penyelidik berpendapat wujud hubung kait di antara pendapatan yang bertambah dengan penurunan risiko seseorang dipenjarakan atas sebab jenayah. Sekiranya dibuktikan benar, ini menunjukkan pertambahan pada pendapatan akan menyebabkan penurunan kadar jenayah.

Penyelidikan kumpulan ini membuktikan wujud kesan positif kenaikan gaji minima dengan penurunan golongan banduan di bandar-bandar tersebut. Kenaikan gaji minima sebanyak 8 peratus dilaporkan mampu membuatkan kebarangkalian seseorang menjadi bakal penjenayah menurun sebanyak 2 peratus. Hasil penyelidikan mereka membuktikan wujud kesan signifikan positif sekiranya gaji minima ditingkatkan.

Walau apa pun pandangan anda, kesemua penyelidikan yang dijalankan ini mempunyai kesimpulan pada skop yang terhad berikutan ruang sampel yang boleh berubah-ubah atau bergantung kepada sampel terpilih yang boleh dipertikaikan.

Jadi tidak ada kesimpulan dapat dibuat berkenaan isu gaji minima dan kesannya. Kalau begitu, mengapa artikel ini ditulis?

Artikel ini cuba menjelaskan kepada anda semua akan wujud pelbagai kesan sekiranya kenaikan gaji minima dilaksanakan di Malaysia, baik dan buruk. Pihak yang khuatir pasti melihat sudut negatif dan menentang pelaksanaannya, sementara bagi penyokong pula pasti melihat kenaikan gaji minima adalah kunci kepada semua masalah.

Apa yang dikhuatiri dalam mengambil kenaikan gaji minima sebagai solusi adalah kesan jangka panjang yang tidak dapat ditanggung syarikat-syarikat bersaiz kecil dan sederhana, yang terdedah kepada risiko pengecilan jumlah pekerja serta mungkin juga penguncupan atau lebih teruk, penutupan perniagaan.

Langkah yang lebih dalam meneliti isu gaji minima ini, adalah dengan terus melihat hasil kawasan atau bandar di luar negara yang telah melaksanakan kenaikan, lalu diselidik kesan buruk dan baiknya.

Langkah menaikkan gaji minima terlalu besar dalam masa terlalu singkat akan menyebabkan kesukaran bersaing pada masa hadapan, tidak menaikkan gaji minima pun akan menyebabkan produktiviti pekerja kekal berada ditakuk tertentu sahaja.

Kerajaan perlu mengambil langkah bijak dalam menyeimbangkan kesan baik dan buruk menaikkan gaji minima kerana sudah terbukti, kenaikan gaji minima bukanlah satu-satunya solusi kepada masalah kos sara hidup orang ramai.

Artikel ini adalah terjemahan kepada artikel 'Be careful when raising minimum wages' yang diterbitkan oleh Bloomberg.


Bosozoku : Dulu samseng jalanan, kini cuma rempit "muzikal"

Geng motosikal Jepun telah lama menimbulkan kekecohan sejak tahun 1970-an. Dikenali sebagai Bosozoku, geng 'rempit' ini menyimpan kisah hitam yang ganas, sentiasa berperang dengan geng dari daerah lain dan juga mengganggu pihak berkuasa. Mereka sentiasa membuat kacau, mengganggu aliran trafik dengan ratusan motosikal yang telah diubah suai sambil membawa senjata.

Selain yakuza, masyarakat Jepun terdahulu juga amat takut dengan gangster atau samseng jalanan bergelar Bosozoku ini. Mereka kebanyakannya berdarah muda dan lebih suka membuat kacau berbanding yakuza yang dikalangan individu lebih matang.

Dahulu, menjadi sebahagian ahli geng motosikal ini merupakan satu gaya hidup yang gila kerana seorang ahli boleh mengalami kecederaan atau menemui ajal. Anak-anak muda seawal belasan tahun direkrut di bawah pengawasan seorang ketua. Mereka perlu sentiasa mempertahankan reputasi kumpulan dan tidak boleh berundur diri dari mana-mana pertarungan walaupun bilangan pihak lawan adalah lebih ramai.

Geng rempit Bosozoku ini terkenal kerana sering terlibat dalam aktiviti tidak berfaedah seperti lumba motosikal, melanggar lampu merah dan membuang peredam bunyi motosikal untuk membuat bunyi yang lebih bising. Sejak awal tahun 2000, pihak polis telah memulakan operasi khusus untuk membanteras kumpulan Bosozoku di Jepun. Kini, banyak kumpulan yang telah berjaya dikuburkan dan mana-mana anggota yang masih tinggal perlu mencari aktiviti baru yang tidak melanggar undang-undang.

Dari situlah mereka mula memperkenalkan 'Pertempuran Bunyi Bosozoku' di mana peserta akan bertanding untuk mencipta irama hebat menggunakan pendikit dan klac motosikal. Bunyi yang dihasilkan pada kadar yang laju itu agak mengagumkan.

Jika anda membuat carian di Youtube, terdapat ratusan video pertempuran bunyi Bosozoku ini. Ada juga acara istimewa di mana orang ramai akan berkumpul untuk melihat dan mendengar sendiri kemahiran muzikal kumpulan mat motor ini.

Seperti yang anda boleh perhatikan daripada video-video ini, penggemar bunyi bingit ini mengubah suai peredam bunyi (muffler) pada motosikal untuk menghasilkan bunyi yang menarik dan mengagumkan khalayak ramai. Ada yang berlatih secara duet dengan memadankan gerakan tangan laju untuk mencipta bunyi yang selaras. (boleh terus ke minit 6:22 untuk menonton)

Jika anda rasa golongan rempit Bosozoku ini adalah remaja belasan tahun yang tidak mempunyai kerja lain yang lebih berfaedah, sangkaan anda salah. Kebanyakan 'ahli muzik' Bosozoku ini telah menjangkau usia 40-an, malah ada yang lebih tua lagi. Mereka adalah generasi terakhir Bosozoku yang telah hampir terhapus ditelan dek zaman.

Kepada mat-mat motor yang masih merempit dalam negara, kalau hendak berlumba, carilah trek lumba yang selamat dan tidak mengganggu pengguna jalan raya yang lain. Jika nak buat bunyi bising, carilah kawasan yang jauh dari kejiranan atau orang ramai. Pendek kata, janganlah menyusahkan orang lain terutama ahli keluarga sendiri.


5 Individu Di Dunia Yang Mengalami Sindrom Mata Biru "Waardenburg"

Diberikan bersempena nama pakar mata Belanda iaitu Petrus Johannes Waardenburg yang menemukan sindrom ini pada tahun 1947, sindrom Waardenburg adalah satu komplikasi yang agak jarang berlaku iaitu 1 dalam 40,000 manusia.

Ia menyumbang 2 hingga 5 peratus daripada semua kes kehilangan pendengaran kongenital. Jenis I dan II adalah bentuk sindrom Waardenburg yang paling biasa, manakala jenis III dan IV jarang berlaku.

Kumpulan genetik ini boleh menyebabkan masalah pendengaran dan perubahan pada warna mata, rambut dan kulit. Mereka yang mengalami masalah ini mempunyai pendengaran normal tetapi kehilangan pendengaran sederhana ke tahap teruk boleh berlaku kepada pada satu atau kedua-dua telinga.

iluminasi.com ingin kongsikan 5 individu yang mempunyai mata biru air disebabkan mutasi genetik yang sangat rare ini.

Berasal dari Jinka, Ethiopia Selatan, ibu bapa Abushe bimbang kemungkinan Abushe akan buta ketika dilahirkan kerana sindrom ini. Disebabkan kekangan kewangan dan hidup yang miskin, rawatan perubatan merupakan sesuatu yang mustahil bagi mereka.

Namun, Abushe tidak buta dan juga tidak menunjukkan apa-apa tanda mengenai sindrom ini membuatkan ibu bapanya melihatkan perbezaan yang berlaku kepada Abushe sebagai anugerah dari tuhan.

Tapi tak semua orang berfikiran begitu kerana Abushe kerap kali dibuli kerana rupanya yang berbeza daripada rakan sebayanya. Ada yang memanggil Abushe dengan panggilan "mata plastik" dan "raksasa" serta menjadi perhatian orang ramai.

Namun Abushe terus kuat dan berharap dapat membuktikan bahawa mereka yang membulinya adalah salah, dan bercita-cita untuk menjadi bintang bola sepak.

Selepas mengumumkan bahawa beliau mengalami sindrom Waardenburg dalam televisyen Brazil, Ketlen Silva de Jesus telah menjadi perhatian di media sosial.

Ketika mula-mula melihat anaknya selepas dilahirkan, ibu Ketlen menyangkakan mereka tertukar bayi tersebut dengan bayi lain di hospital kerana bayi tersebut pekak kedua-dua telinga dan mempunya mata biru nilam.

Ketika membeli-belah di Rio, kanak-kanak comel ini terserempak dengan Joao Pedro Sampaio, seorang jurugambar Brazil yang percaya Ketlen mempunyai masa depan cerah sebagai seorang model dan beliau telah ditawarkan tawaran oleh jenama-jenama besar.

Ketlen menunjukkan dan membuktikan kepada dunia bahawa kecantikan boleh mengatasi tanggapan buruk, perbezaan, dan kesukaran.

Paris Jackson adalah individu yang paling popular dalam senarai ini. Beliau adalah anak kepada mendiang Michael Jackson dan merupakan seorang model yang mempunyai mata berwarna hampir biru lutsinar yang merupakan ciri yang paling ketara pada wajahnya.

Mekap artis Paris iaitu Jo Baker memberitahu dalam sebuah temuramah bahawa warna mata Paris adalah disebabkan oleh kondisi genetik dan ia dipercayaai sebagai sindrom Waardenburg.

Walaupun begitu, Paris tidak menunjukkan apa-apa tanda lain sindrom ini termasuklah mempunyai penglihatan dan pendengaran yang normal.

Seorang transgender dari Kanada yang popular di laman Youtube, merupakan salah seorang yang mengalami sindrom Waardenburg. Video beliau bertajuk "My Face: Waardenburg Syndrome" yang memaparkan Stef mengelaskan mengenai mutasi genetik yang beliau warisi telah mendapat perhatian ramai.

Beliau mempunyai mata berwarna biru seperti mana pesakit yang lain, dan juga pekak di sebelah telinga kiri serta beruban pramatang.

Stef menjalani pembedahan feminisasi wajah di Boston pada Disember 2017 dan telah mendokumentasikan setiap lebam, balutan dan luka dalam saluran Youtubenya. Prosedur itu membantu membentukkan semula wajahnya untuk menterbalikkan kesan testosteron dalam badannya.

Seorang penulis dikenali sebagai Ayreis telah memuat naik gambar seorang gadis Senegal yang dipercayai mengalami Sindrom Waardenburg. Dalam gambar tersebut beliau menulis :

"Saya seorang sukarelawan Peace Corps di Senegal, Afrika Barat. Saya tinggal dalam kampung yang sama dengan gadis ini, Suru. Saya percaya Suru mengalami Sindrom Waardenburgh. Dengan mata biru yang sangat cantik, Suru juga pekak kedua-dua telinga dan mempunyai tompok putih pada tangan kanannya,".


Inilah Caranya Pengganas "Scam" Remaja Untuk Dijadikan Pengebom Berani Mati

Kemuliaan di sisi Allah swt. dan ganjaran syurga.Itu adalah apa yang diajar kepada pelatih pengebom berani mati dan disemai dalam minda mereka setiap hari, sehingga mampu membuatkan individu-individu ini sanggup mengorbankan nyawa hanya untuk melihat 'musuh Allah' terkorban.

Apa yang telah mereka lalui sehingga mampu membuatkan minda mereka bersetuju untuk melakukan sesuatu, yang jelas jauh menyimpang daripada ajaran Islam? Sukar untuk diketahui satu per satu apa yang telah dilakukan pada mereka, tetapi sudah wujud beberapa laporan yang cuba merungkai rahsia di sebalik latihan dan doktrin yang diajar, dalam melatih seorang pengebom berani mati.

Pakistan sehingga kini kerap menjadi sasaran pengebom berani mati, dengan kes terbaru melibatkan kematian 11 orang tentera Pakistan termasuk seorang berpangkat kapten pada 3 Februari 2018.

Sebuah laporan tahun 2010 berjaya menjawab beberapa soalan bagaimana pengebom dilatih oleh kumpulan Taliban, yang kerap menjadikan kawasan Barat Laut Pakistan, sebuah kawasan bernama Waziristan sebagai sasaran mereka.

Menjadi salah satu lokasi utama pusat latihan pengebom berani mati, ini kisah apa yang berlaku di sana.

Golongan remaja adalah sasaran Taliban dalam melatih pengebom berani mati, kerana remaja mempunyai kemahuan tinggi dalam melakukan sesuatu dengan segera dan bersifat tidak sabar. Majoriti antara mereka direkrut dengan menggunakan hubungan antara saudara mara atau kenalan rakan sebaya.

Salah seorang remaja yang dilatih bernama Abid, menjelaskan dia menyertai latihan pengebom berani mati kerana menghadapi masalah hidup, berdepan dengan pakciknya yang mengongkong hidup serta rutin kerja yang perlu dia lakukan setiap hari. Bagi Ishaq pula seorang remaja 18 tahun, dia tidak mahu menghabiskan persekolahan dan ditarik masuk untuk menyertai latihan kerana dia mencari tujuan hidupnya.

Majoriti mereka yang bersetuju menjadi pelatih merasakan itu sahaja jalan terbaik untuk melindungi orang Muslim dan agama Islam. Setiap hari mereka diajar dan didedahkan dengan pelbagai kerosakan yang telah dilakukan masyarakat bukan Islam serta dididik untuk membalas dendam sebagai perbuatan balas. Ishaq menceritakan tentang seorang instruktor beliau yang kerap mengingatkan mereka tentang nasib wanita-wanita Islam yang dipermainkan di Afghanistan dan Iraq.

Teras ajaran yang perlu mereka pegang, Islam membenarkan apa yang akan mereka lakukan termasuklah mengebom kelompok Muslim yang dipercayai bersekutu dengan bukan Islam. Tentera Pakistan dianggap halal untuk dibunuh kerana mereka bekerjasama dengan Amerika Syarikat serta bertindak menghalang gerakan jihad di dalam negara mereka sendiri.

Fatwa yang diajar ringkas dan padat; membunuh tentera, anggota pasukan keselamatan serta mana-mana penjawat awam yang bekerjasama dengan kerajaan sekular Pakistan adalah dibenarkan menurut hukum Islam.

Qari Hussain adalah individu yang bertanggungjawab menubuhkan kem latihan pengebom berani mati di Selatan Waziristan. Asasnya, apa yang menjadi kepercayaan Qari akan diajar kepada individu pelatih yang masuk menyertai latihan.

Seorang individu yang tegas, ajaran Qari banyak menghalalkan tindakan mereka berikutan kepercayaan Islam yang sengaja diubah bagi membenarkan aktiviti kejam mereka. Remaja-remaja dalam latihan diajar mempercayai orang-orang awam yang terbunuh dalam operasi mereka adalah ahli-ahli syurga, jadi mereka dididik untuk tidak perlu merisaukan nasib orang lain yang terkorban kerana semuanya sudah menjadi ahli syurga.

Menggunakan al-Quran dan hadis serta pelbagai fatwa yang diputar belit, sistem didikan yang dibina oleh Qari Hussain berjaya mencipta rasa keingingan memuncak untuk pelatih dalam melakukan tugas mereka. Dengan sengaja diwujudkan persaingan di antara pelatih-pelatih pengebom untuk bersaing melihat siapa yang akan lebih cepat dipilih bagi mengorbankan diri.

Setiap hari pelatih digalakkan bertanya bila giliran mereka dan ramai yang merasa kecewa sekiranya mereka tidak dipilih menyertai operasi. Peluang pelatih terpilih bergantung kepada kekerapan mereka mendesak untuk dibenarkan mengorbankan diri. Itulah yang berlaku pada seorang pelatih yang mengorbankan dirinya hanya selepas 2 minggu berada dalam latihan. Lelaki itu mengorbankan dirinya dalam serangan ke atas sebuah pusat latihan polis di Sargodha pada tahun 2007 yang berjaya ditumpaskan pihak keselamatan.

Bagi seorang pengebom berani mati, syurga adalah ganjaran mereka sebaik saja butang letupan diaktifkan. Mereka juga diberitahu. selepas tiba di syurga, Allah swt. akan meminta 70 nama individu yang mereka mahu berada di syurga bersama mereka. Allah juga dikatakan tidak akan menolak sebarang nama yang mereka sebutkan.

Salah satu doktrin yang membuatkan ramai sanggup menjadi pengebom berani mati, kerana mereka percaya kedudukan mereka lebih mulia di sisi Allah swt. berbanding individu-individu lain yang turut sama berjihad.

Pelatih yakin mampu mencapai kedudukan tertinggi apabila mereka langsung tidak berminat dengan dunia, menolak status, kemewahan dan maruah diri. Hanya dengan berkorban nyawa saja membuktikan penolakan terhadap dunia secara total. Ini berbeza dengan golongan jihad yang dipercayai mereka sebagai tidak bersungguh-sungguh, tidak sanggup meninggalkan dunia semasa berjuang.

Pengebom berani yang terkorban dikatakan telah mencapai tahap pengorbanan paling tinggi bagi Allah swt. dan ini membuatkan mereka percaya apa yang mereka bakal lakukan, adalah satu tindakan mulia melebihi apa saja yang dilakukan oleh umat Islam lain di seluruh dunia.

Selepas sasaran dikenalpasti dan individu yang akan terkorban dipilih, operasi akan dimulakan. Individu pelatih akan diberikan peluang untuk bertemu dengan keluarga sebelum memulakan operasi. Ada juga pelatih yang mengambil peluang untuk meninggalkan surat atau video, sebagai peringatan terakhir mereka kepada keluarga.

Mereka yang tidak terpilih kebiasaannya tidak akan diberitahu apa yang berlaku. Hanya ketua Taliban Pakistan, ketua kem latihan, individu pemandu pelatih yang digelarkan 'rahbar' dan pelatih sendiri yang tahu apa akan berlaku hari itu serta siapa sasarannya.

Selepas mengucapkan kata-kata terakhir pada kenalan di kem latihan, pelatih terpilih akan mandi, mencukur bulu ari-ari serta dibekalkan pakaian yang baru bagi memudahkan beliau berada di kalangan masyarakat luar. Setelah bersiap, setiap pelatih terpilih akan mula membaca ayat-ayat al-Quran sehinggalah tiba saat terakhir waktu peledak diletupkan, sebagai penguat diri.

Bergantung kepada situasi operasi, 'rahbar' akan membawa pelatih ke lokasi beberapa hari awal atau terus pada hari operasi. Dapat datang lebih awal membolehkan pelatih mengenali kawasan tersebut dengan lebih baik bagi memudahkan operasi namun semuanya bergantung kepada siapa sasaran yang dikehendaki di bom dan jadual yang akan dilakukan oleh sasaran mereka hari itu.

Tugas 'rahbar' pada ketika ini amat besar. Kebiasaannya, 'rahbar' yang dipilih adalah dari kalangan mereka yang rapat dengan pelatih. Ini untuk memastikan kejayaan operasi menjadi lebih tinggi kerana 'rahbar' perlu memastikan pelatih tidak gentar untuk meneruskan operasi.

Arahan terakhir bila waktu terbaik letupan perlu dilakukan akan diberikan oleh 'rahbar' pada hari operasi. Setiap pengebom disyaratkan perlu memastikan sekurang-kurangnya 10 orang terkorban dalam serangan sekiranya mereka mensasarkan pembunuhan secara rawak orang ramai.

Bagi sasaran orang berkedudukan seperti Pervez Musharraf yang sudah dua kali diserang pengebom berani mati, sasaran utama yang perlu dibunuh adalah individu tersebut semata-mata. Tidak ada syarat sama diletakkan pada jumlah minima kematian perlu berlaku di kalangan orang biasa.

Dalam usaha menguatkan semangat pengebom dalam mengorbankan diri mereka, pengebom digalakkan secara berulang-ulang membaca ayat Kursi serta ayat 9 surah Yasin yang membawa maksud : "Dan kami adakan di hadapan mereka dinding dan di belakang mereka dinding dan kami tutup mata mereka sehingga mereka tidak dapat melihat."

Ayat ini dipilih kerana kumpulan Taliban percaya ini akan melindungi pengebom daripada tangkapan serta membuatkan mereka sukar dilihat oleh penguatkuasa. Selain itu, kepercayaan penuh kepada ayat ini sudah pasti akan menguatkan semangat mereka serta menghilangkan rasa gentar yang mungkin dirasai pelatih.

Sekiranya seorang pengebom melihat ada kemungkinan operasi mereka bakal digagalkan atau kemungkinan ditangkap, arahan jelas telah diberikan pada mereka untuk terus meletupkan diri tak kira masa dan bila, bagi mengelak diri mereka ditangkap walaupun operasi masih belum dapat diselesaikan.

Walaupun kerap kedengaran kes-kes pengebom berani mati di Pakistan, hakikatnya banyak juga kes pengebom gagal meneruskan operasi akibat ditangkap, berdepan masalah dengan peledak, gagal mengebom pada masa yang betul atau berdepan tekanan emosi peribadi, sehingga mengakibatkan dia kaku tidak berupaya mengorbankan nyawanya.

Untuk sebuah operasi yang berjaya diselesaikan dengan sempurna, pemimpin-pemimpin Taliban serta ketua kem latihan selalunya akan melawat waris keluarga yang tinggal, bagi menyampaikan berita, surat atau video terakhir pelatih. Mereka yang masih di kem latihan pula akan diberitahu tentang status pelatih yang telah terkorban, dipujuk untuk tidak bersedih kerana mereka perlu yakin dia telah selamat ke syurga.

Pada tahun 2009, pasukan keselamatan Pakistan mengumumkan kejayaan mereka menutup kem latihan pengebom berani mati yang diketuai oleh Qari Hussain di Selatan Waziristan. Nasib Qari Hussain pula selepas itu hidup dalam buruan. Beberapa cubaan menangkap beliau gagal dengan Qari Hussain berjaya melepaskan diri walaupun tinggal nyawa-nyawa ikan, memaksa kerajaan Pakistan menawarkan ganjaran RM2.4 juta kepada sesiapa saja yang berjaya menangkap atau membunuh Qari Hussain.

Selepas mendakwa dirinya dalang sebenar cubaan mengebom Times Square di New York pada tahun 2010 yang berakhir dengan kegagalan, Qari Hussain terus diburu. Melalui satu serangan menggunakan dron udara, Qari Hussain akhirnya berjaya dibunuh pada 7 Oktober 2010.

Kejayaan itu dilihat sebagai satu kejayaan besar kerajaan Pakistan dalam membanteras masalah kewujudan kem melatih pengebom berani mati di negara mereka, namun untuk setiap seorang ketua Taliban pasti akan ada pengganti baru yang naik.

Kerajaan Pakistan mengumumkan semenjak tahun 2017, jumlah serangan pengebom berani mati di negara mereka meningkat dengan tahun 2017 mencatatkan 23 kes, berbanding 17 pada tahun 2016 dan 18 pada tahun 2015. Seramai 1,387 orang dengan 585 orang awam, 555 anggota militan serta 247 orang pegawai pasukan keselamatan terkorban pada tahun 2017, atas serangan pengebom berani mati.

Ini membuktikan kem latihan melatih individu-individu yang menyelewengkan Allah swt., agama Islam dan ajaran Rasulullah saw. masih lagi aktif seperti biasa, mensasarkan remaja-remaja Pakistan yang bosan dengan hidup untuk terus diasuh agar berani mengorbankan nyawa, bagi mengejar 'syurga' ciptaan mereka.


Berapakah jumlah jarak larian seorang atlet dalam permainan sukan?

Apabila seseorang atlet bermain dalam permainan sukan, mereka bukan sahaja perlu berlatih strategi dan taktik untuk menumpaskan pihak lawan. Walaupun ada sesetengah permainan sukan diadakan dalam kawasan yang lebih kecil seperti sebuah gelanggang, atlet-atlet ini masih perlu banyak melakukan latihan larian kerana mereka perlu banyak berlari dalam satu-satu perlawanan.

Ada sesetengah permainan sukan memerlukan atlet untuk berlari lebih banyak berbanding sukan yang lain. Dalam sebuah perlawanan bola sepak Piala Dunia misalnya, seorang pemain perlu berlari sejauh 11.3km ke sana ke mari sehingga wisel dibunyikan. Mari kita lihat sejauh mana seseorang pemain perlu berlari dalam setiap perlawanan sukan berikut:

Ini hanyalah anggaran umum yang dikira berdasarkan statistik pemain harapan Los Angeles Angels iaitu Mike Trout dalam Liga Utama Besbol tahun 2015. Jarak setiap tapak adalah 90 kaki (27.4m). Jika ditambah jarak kesemua tapak (singles, doubles, triples, and home runs) yang dilogkan oleh Mike Trout sepanjang musim, dia hanya berlari kurang dari 9.6km. Dalam satu perlawanan, jarak larian Mike hanyalah sekitar 0.6km.

Pemain bola sepak Amerika tidak mempunyai banyak masa untuk bergerak jauh walaupun mempunyai padang berkeluasan hampir 100 meter. Menurut Wall Street Journal, purata masa perlawanan NFL hanyalah 11 minit di mana pemain bergerak paling banyak. Posisi penerima dan cornerback berlari paling banyak iaitu sekitar 2km dalam satu permainan.

Teknologi yang semakin canggih membolehkan jurulatih dan ahli statistik memantau pencapaian pemain NBA dalam masa nyata termasuklah mengetahui jarak pergerakan dalam setiap perlawanan. Menurut NBAMiner.com yang menjejaki statistik pemain, pada tahun 2016 Jimmy Butler yang mewakili pasukan Chicago Bulls mempunyai larian paling jauh dengan 4.4km.

Jarak larian dalam permainan tenis bergantung kepada gaya bermain dan tempoh perlawanan. Namun, seorang pemain yang kompetitif boleh berlari sehingga 8km sambil mengejar bola. Dalam perlawanan paling panjang yang pernah direkodkan di Wimbledon pada tahun 2010, dianggarkan John Isner dan Nicholas Mahut berlari sejauh 9.7km dalam perlawanan yang memakan masa 11 jam 5 minit itu.

Menurut Tribesports, seorang pemain hoki dalam satu perlawanan berlari lebih banyak berbanding sukan yang lain. Mereka boleh menggelecek, mengejar dan mempertahankan bola sambil berlari sehingga 16km dalam masa 70 minit perlawanan.

Padang yang luas, bola yang bergerak pantas dan pemain yang jarang digantikan semasa perlawanan bermakna larian seorang pemain bola sepak adalah yang paling jauh antara kesemua sukan yang lain. Menurut SportVU, sebuah permainan selama lebih 90 minit, pemain tengah merekodkan larian paling jauh sehingga pernah mencecah 15.3 km.


Sejarah Hari April Fool : Mengapa Ianya Diraikan?

Setiap tahun, ramai di antara kita yang akan prank atau kenakan rakan-rakan pada satu tarikh ikonik, iaitu 1 April yang diraikan sebagai April Fool. Mengapa hari dan tarikh ini diraikan?

Walaupun ia berasal daripada Eropah, ia langsung tidak terhad kepada dunia Barat sahaja. Satu dunia meraikan hari ini, termasuklah di negara kita. Antara yang dilakukan adalah berbohong atau mengenakan rakan-rakan dengan perkara yang kelakar dan memalukan.

Menurut ahli sejarah, kepercayaan yang paling popular berkenaan asal usul Hari April Fool ini adalah apabila pada tahun 1582, Pope Gregory XIII telah memerintahkan kalendar baru (Gregorian) untuk menggantikan kalendar lama (Julian), yang mana bermula dari 1 Januari, dan bukannya pada 1 April. Ia membuatkan Tahun Baru diraikan pada 1 Januari.

Negara pertama yang menerima dan menggunakan perubahan dalam kalendar tahunan ini adalah Perancis. Namun begitu, terdapat beberapa buah negara lain di Eropah yang tidak mahu menerima atau tidak mengetahui akan perubahan menggunakan kalendar baru ini.

Jadi, negara-negara ini sama ada enggan berubah ataupun yang tidak tahu, terus menyambut tahun baru pada 1 April, dan dianggap sebagai bodoh. Orang mula mengolok-olokkan dan cuba menipu tradisionalis ini supaya mempercayai sesuatu yang salah.

Mereka ini ditertawakan oleh orang lain dan dimain-mainkan dengan pelbagai cara antaranya disangkutkan ikan kertas (Poisson d’Avril’) pada bahagian belakang mereka menandakan orang-orang ini sebagai mudah tertipu dan bodoh seperti ikan yang ditangkap.

Tradisi ini masih dilakukan di Perancis, Belgium dan kawasan di Switzerland dan Kanada yang bertutur dalam bahasa Perancis.

Selain itu, April Fool juga dipercayai bermula pada zaman purba yang mempunyai adat perayaan yang menyeronokkan apabila tibanya musim bunga. Sebagai contoh, pada zaman Rom purba, satu perayaan yang dikenali sebagai "Hilaria" diraikan pada minggu terakhir bulan Mac, sebagai hari ketika Tuhan Attis dibangkitkan.

Pada waktu yang sama, India melihat perayaan Holi sebagai kesempatan untuk bergembira dan bermain-main dengan menyemburkan warna pada satu sama lain. Hasilnya, wujudnya satu suasana kegembirangan dan kegirangan yang diikuti oleh seluruh dunia untuk berabad-abad lamanya ketika perubahan musim sejuk kepada musim bunga.

Akibatnya, terdapat suasana yang menyenangkan dan penuh semangat yang telah diperhatikan di dunia selama berabad-abad pada masa tahun ketika musim sejuk memberi jalan untuk musim bunga.


Inilah Lelaki Yang Memiliki Ijazah Sarjana Terbanyak Di Dunia (Rekod Guinness)

Luciano Baietti merupakan seorang pesara guru besar dari pekan Velletri di Itali. Beliau merupakan pemegang Rekod Dunia Guinness sebagai "manusia dengan ijazah universiti terbanyak di dunia". Beliau yang kini berusia 71 tahun mempunyai 15 ijazah sarjana dan sarjana muda dari pelbagai universiti di seluruh Itali dan sedang melanjutkan pelajaran untuk ijazah ke-16.

Seperti yang kita sedia maklum, menamatkan pelajaran dari satu kolej atau universiti pun sudah memeritkan, apatah lagi memperolehi sehingga 15 gulung ijazah. Beliau hidup seperti kebanyakan warga emas lain dengan menghabiskan masa di rumah sambil bertukang, mengemas dan berkebun. Namun, apabila malam menjelma, beliau bertukar menjadi seorang pelajar.

Setiap pagi beliau akan bangun pada jam 3 pagi. Ketika orang lain sedang nyenyak tidur, beliau akan menelaah buku-buku sambil diterangi cahaya lampu meja. Menurut Baietti, proses belajar itu membantu membuka mindanya agar kekal aktif dan setiap gulung ijazah yang diterima telah meluaskan pengetahuannya tentang perkara di sekelilingnya. Ditambah pula kemanisan itu dengan mendapat tempat istimewa dalam buku rekod dunia.

Melalui buku, Baietti seolah-olah beroleh kebebasan kerana kedua-dua perkataan Itali iaitu libro (buku) dan libero (bebas) mempunyai kata dasar yang sama.

Baietti pertama kali disenaraikan dalam Rekod Dunia Guinness pada tahun 2002 dengan hanya lapan ijazah. Namun, beliau tidak berhenti setakat itu sahaja. Selepas mendapatkan ijazah dalam pendidikan fizikal, sosiologi, kesusasteraan, undang-undang, falsafah sains politik dan kemahiran motor, beliau menghabiskan 15 tahun berikutnya dengan menamatkan pengajian 7 lagi ijazah sarjana dan sarjana muda sebagai koleksi peribadinya.

Kebanyakan ijazahnya diperolehi dari La Sapienze University di Rom, iaitu salah satu universiti tertua di dunia. Selain itu, beliau juga pernah belajar secara jarak jauh dengan universiti di Turin dan Naples. Baietti juga memegang ijazah dalam kriminologi dan strategi ketenteraan. Kini, beliau yang suka mencabar minda dan kudratnya untuk melihat sejauh mana ia mampu bertahan, sedang menyambung satu lagi pengajian dalam bidang sains makanan.

Mungkin perkara yang paling penting tentang kejayaan Luciano Baietti adalah bagaimana beliau mampu mendapatkan kesemua ijazah universiti ini di samping pekerjaannya sebagai seorang pengetua sekolah menengah dan kerja-kerja sukarelawannya dengan Pertubuhan Palang Merah Itali. Menurut Baietti, rahsianya ialah dengan bangun seawal jam 3 pagi. Beliau menghabiskan masa sekitar tiga jam untuk belajar setiap hari agar tidak mengganggu aktiviti harian, hubungan dengan keluarga dan kerjayanya.

Waktu sebelum subuh itu adalah waktu terbaik kerana otak paling aktif menyerap segala pengetahuan dan tempoh singkat itu sahajalah yang Baietti perlukan untuk lulus segala peperiksaan dan menulis tesisnya. Sesudah itu, beliau akan hidup normal seperti lelaki berkeluarga yang lain.

Jangan pernah berhenti menuntut ilmu yang berguna. Ia tidak bermakna anda perlu perlu dapatkan bergulung-gulung ijazah atau PhD. Selain belajar mengaji atau mendengar ceramah di masjid, mengikuti laman web bermanfaat serta berilmiah seperti Iluminasi juga merupakan satu cabang mudah mendapatkan ilmu.


Jingshan : Gunung terkecil di dunia yang berada di Shandong China

Anda seorang yang gemar mendaki? Anda mungkin pernah mendaki Gunung Kinabalu, malah mungkin juga pernah tiba di Gunung Everest. Namun, jika anda seseorang yang baru mula berjinak-jinak dalam aktiviti ekstrem dan sedang mencari gunung kecil yang mudah didaki dan tidak begitu mencabar ketahanan fizikal dan mental, anda boleh terbang ke Shouguang yang terletak di Wilayah Shandong, China.

Di sinilah lokasi "Jingshan" yang didakwa sebagai gunung paling kecil di negara itu (dan mungkin juga di dunia). Dengan ketinggian 0.6 meter dari dasar hingga ke puncak tertinggi, ia boleh ditakluk dengan hanya satu langkah kaki sahaja.

Jingshan mungkin bukan gunung yang terhebat di dunia. Walau bagaimanapun, ia adalah satu-satunya gunung di daerah Shouguang yang menjadi simbol wilayah itu dan merupakan tarikan pelancong yang popular. Gunung ini telahpun direkodkan dalam dokumen pejabat daerah yang berusia lebih 100 tahun termasuklah kedudukan lokasinya yang tepat, ukuran gunung dan fakta berkenaan saiz sebenar 'puncak' gunung bawah tanah ini.

Dilaporkan Jingshan ini adalah bahagian puncak gunung yang bermula dari bawah tanah. Namun, tidak dapat dipastikan berapakah kedalaman sebenar gunung ini kerana statusnya yang dilindungi oleh pihak berkuasa tempatan. Mengetahui kepentingannya sebagai salah satu tarikan pelancong yang penting di situ, pihak berkuasa telah mengeluarkan larangan menggali, mengganggu struktur atau merosakkan kawasan di sekeliling Jingshan.

Sebelum undang-undang larangan menggali itu diwartakan, ada beberapa orang yang pernah cuba menggali tanah di situ. Menurut Zheng Binhai, bekas kurator Muzium Shouguang Bo, semasa zaman pemerintahan Mao Zedong, sekumpulan penggali telah ditugaskan untuk mengorek tanah di sekeliling Jingshan untuk membuktikan yang ia hanyalah seketul batu dan bukanlah sebuah gunung seperti yang digembar-gemburkan. Selepas beberapa meter mereka menggali dan masih tidak menemui kaki gunung itu, mereka akhirnya berputus asa.

Kemudian, pada tahun 1958 pula, ada satu lagi cubaan menggali di Jingshan namun cubaan ini juga tidak berhasil untuk menemui kaki gunung, jadi batu kecil ini terus dilabelkan dan dikenali sebagai sebuah gunung sejak itu.

China.org melaporkan yang Jingshan mempunyai ketinggian 48 meter yang tertanam di bawah tanah. Bahagian puncak yang terdedah itu hanyalah 0.6 meter tinggi, 1.24 meter panjang dan 0.7 meter lebar. Anda sudah boleh menawan puncaknya hanya dengan satu langkah sahaja. Tidak perlu berpenat lelah seperti mendaki bukit atau gunung lain.

Gambar gunung terkecil ini telah menjadi tular di media sosial di China dan menerima pelbagai komen lucu daripada netizen. Ada netizen yang membuat aduan bahawa gunung ini sukar dicari apabila tanaman sekitar menjadi lebih tinggi daripada gunung. Ada juga yang mencabar rakan-rakan mereka untuk berlawan siapa yang pertama akan sampai ke puncak.


6 Spesis Ikan Tropika Paling Mahal Di Dunia

Ikan adalah hidupan laut yang paling unik, dan kini masih terdapat kira-kira 28,000 spesis ikan yang masih wujud di atas muka bumi. Seperti hidupan laut yang lain, ikan juga mempunyai rupa bentuk dan warna yang bermacam-macam.

Di antara spesis-spesis ini, beberapa spesis daripadanya mempunyai nilai dan harga yang sangat tinggi disebabkan sebab-sebab tertentu. iluminasi.com ingin berkongsi dengan anda 6 spesis ikan tropika yang paling mahal di dunia.

Mungkin ramai yang mengetahui akan spesis ikan ini, iaitu Arowana. Dan ikan Arowana Nami Hijau ini, adalah antara yang termahal di dunia dengan harga RM19,300. Namun, arowana ini agak lain seperti yang anda tahu, kerana spesis Arowana Nami Hijau adalah sangat jarang ditemui disebabkan warna yang istimewa.

Spesis Arowana ini biasanya ditemui di utara Malaysia iaitu di Tasik Pedu. Ikan arowana biasanya dijual sebagai haiwan peliharaan namun ia hanyalah arowana berwarna perak dan kerap ditemui.

Spesis arowana ini sangat sukar ditemui dijual sebagai haiwan peliharaan kerana hanya ditangkap oleh nelayan dan tak mampu untuk mengekalkan aktiviti tersebut. Jadi, ia menyebabkan ia semakin sukar ditemui.

Ia mempunyai warna jingga dan hijau yang sangat terang, sirip jingga pudar dan setompok sisik jingga kekuningan. Jadi jika anda pernah melihat, atau mempunyai ikan ini, anda sangat beruntung.

Disebabkan ikan ini cantik dan sangat eksotik, ia membuatkan harganya mencecah setinggi RM23,000 seekor. Ia mempunyai warna kuning terang di bahagian kepala dengan jalur jingga dan putih pada bahagian badan.

Seperti ikan lain, ikan Kerapu Neptune tersangat jarang ditemui. Ia biasanya dijumpai di dalam air berkedalaman 80 meter, malah pernah ditemui pada 243 meter di bawah air.

Hanya sedikit sahaja jumlah yang berjaya ditangkap oleh manusia, yang paling besar pernah ditemui adalah sebesar 43 sentimeter. Namun begitu, di Jepun anda boleh menjumpai ikan ini dijual di tepi jalan dengan harga serendah RM200 sebagai makanan.

Agak pelik kerana ia biasa dijual sebagai makanan, dan bukan sebagai haiwan peliharaan.

Ikan Bladefin Basselt bersaiz agak kecil walaupun ia membesar sepenuhnya. Ikan ini biasanya ditemui di Pulau Caribbeans dan merupakan ikan tropika eksotik. Ia mampu dijual dengan harga yang sangat tinggi, setinggi RM38,000 kerana sangat sukar ditemui dan ditangkap.

Ia disebabkan Bladefin Basslet tinggal di air yang dalam dan saiz yang kecil sekecil jari kelingking.

Walaupun ia taklah begitu cantik seperti ikan-ikan lain dalam senarai ini, namun harganya yang mahal boleh buat anda ternganga.

Biasanya ditemui di terumbu karang tropika di Kepulauan Cook dan Rarotonga, Peppermint Angelfish mampu mencecah harga setinggi RM108,000. Dengan saiz maksima 7 sentimeter, ikan ini memerlukan penjagaan yang sangat rapi dan sukar, serta biasanya bersembunyi di sebalik runtuhan batu-batu.

Jadi, jika anda memiliki ini, penyediaan habitat seperti habitat asal ikan ini adalah sangat kritikal bagi kelangsungan Peppermint Angelfish.

Harga yang sngat mahal ini adalah disebabkan ia tersangat jarang dieksport sebagai spesis haiwan peliharaan.

Tak ada siapa yang boleh sangkal kenyataan bahawa ikan pari adalah haiwan yang sangat unik dan menakjubkan. Tapi jika anda teringin untuk memiliki spesis ikan pari Polkadot ini, anda perlu siapkan wang yang tinggi, setinggi RM386,000.

Sebab itu anda biasanya akan boleh melihat ikan pari berbintik ini di akuarium-akuarium dan zoo sahaja dan tidak dalam akuarium di rumah.

Spesis ikan ini biasanya dijumpai di Brazil, di lembangan Sungai Xingu.

Ikan pari Polkadot mampu membesar sehingga 40 sentimeter lebar dan 75 sentimeter panjang dengan berat 20 kilogram.

Dengan harga mencecah RM1.54 juta yang mana anda boleh membeli kereta sport Lamborghini atau Ferrari, ikan arowana Platinum diiktiraf sebagai ikan tropika yang paling mahal di dunia setakat ini.

Ikan ini mempunyai badan yang panjang, ekor yang tirus dan sisik yang besar. Ikan ini banyak menghabiskan masanya di permukaan air disebabkan kebolehannya untuk melompat dan menangkap mangsa.

Ia juga dikenali sebagai "ikan naga" dan "ikan monyet". Agak tak masuk akal untuk menghabiskan wang sebanyak ini hanya untuk seekor ikan, tapi bagi mereka yang mampu boleh lah memiliki ikan yang tersangat rare ini.

Malah, ikan ini dipasangkan mikrocip sebelum mencapai kematangan seksual, membolehkan penyimpanan rekod dan penjejakan ikan ini dibuat. Walaupun tersangat jarang ditemui, namun tak ada kenyataan rasmi bahawa ikan ini mempunyai status terancam.

Ia juga sangat sukar untuk dijaga dan hanya dimiliki oleh pemilik akuarium yang berpengalaman dan kaya sahaja.


Top 10 Kes Saman McDonalds Di Seluruh Dunia

McDonalds telah menjadi rangkaian makanan segera terbesar di dunia dalam kewujudannya selama lebih daripada 65 tahun. Ia bermula sebagai sebuah kedai burger yang kecil sehinggalah menjadi sebuah syarikat gergasi.

Logo dan nama McDonalds adalah jenama perniagaan makanan yang paling dikenali di dunia. Dengan kejayaan seperti ini, pasti akan berlakunya masalah undang-undang melibatkan syarikat ini.

Kes saman melibatkan McDonalds berlaku merata-rata tempat di seluruh dunia, dan iluminasi.com ingin kongsikan 10 kes saman yang pelik dan menarik melibatkan syarikat ini.

Siri buku komik British, Viz ditubuhkan pada tahun 1979 telah menyaman McDonalds kerana meniru idea mereka. Pada pertengahan tahun 1990, McDonalds telah melancarkan kempen pemasaran yang diberi nama "top tips" di mana orang mencadangkan untuk pergi ke McDonalds untuk membantu menyelesaikan masalah mereka.

Komik Viz juga mempunyai bahagian yang memaparkan bahagian Top tips di mana pembacaa biasanya akan menulis masalah atau petua mereka untuk membantu orang lain yang mempunyai masalah. Dengan ini, Viz menuduh McDonalds mencuri idea mereka.

McDonalds yang tidak mahu memanjangkan kes yang dianggap sebagai kecil ini dan menyelesaikan di luar mahkamah. Vic dikritik disebabkan kes saman ini kerana orang ramai mempercayai seseorang itu tidak boleh memiliki hak cipta pada sesuatu yang generik seperti bahagian "top tips".

Pada awal 1990-an di England, terdapat sebuah kedai sandwic kecil yang diberi nama McMunchies yang ditubuhkan Mary Blair. Ketika itu, Mary tidak pernah menjangkakan ia akan menjadi satu masalah besar, shinggalah McDonalds menyerang wanita ini.

McDonalds mendakwa bahawa McMunchies telah melanggar hak cap dagangan mereka kerena mereka memiliki trademark untuk perkataan "Mc" sebagai awalan. Oleh itu, Mary telah melakukan kesalahan kerana menggunakan awalan "Mc" yang merupakan jenama McDonalds.

Mary dipaksa untuk menukar nama McMunchies, dan perkara ini telah mencetuskan gelombang negatif kepada McDonalds. Walaupun terpaksa berhadapan dengan tohmahan orang ramai, namun awalan "Mc" telah disahkan adalah milik McDonald.

Pasti anda kenal maskot McDonald iaitu Ronald McDonald yang menjadi karekter utama untuk mengiklankan McDonald. Namun, rupa-rupanya ada seseorang yang mempunyai nama serupa dengan karekter ini, dan beliau mempunyai sebuah restoran yang diberi nama McDonald's Family Restaurant.

Mengetahui hal ini, McDonald yang tak berpuas hati telah melancarkan tuntutan saman yang besar terhadap Ronald McDonald. Tuntutan mahkamah ini berlarutan selama 32 tahun, dan ia tidak berhasil untuk McDonalds.

Mereka tak mampu menghalang Ronald menggunakan namanya sendiri dan restoran beliau masih menggunakan nama tersebut sehingga hari ini. Jelas bahawa McDonalds sangat mementingkan integriti jenama mereka sehingga bertarung selama 32 tahun.

Tuntutan mahkamah yang dibuat oleh dan terhadap McDonalds setakat ini agak tak masuk akal, sama seperti kes ini. Seorang lelaki dari California, Amerika Syarikat membawa McDonalds ke muka pengadilan, atas sebab yang sangat remeh.

Sebabnya? McDonalds hanya memberikannya sehelai tisu sahaja ketika beliau membeli makanan. McDonalds disaman dengan nilai RM5.8 juta, dan Webster Lucas mendakwa beliau mengalami trauma disebabkan pengalaman ini dan membuatkannya tidak boleh bekerja.

Kes ini sedang dibicarakan dan Webster juga mendakwa ia merupakan satu tindakan perkauman yang mana beliau diberikan sehelai tisu sahaja disebabkan beliau berkulit hitam, dan diserang secara lisan apabila beliau meminta tisu lebih.

Untuk tempoh 18 tahun, Vikram Bakshi merupakan rakan kongsi utama McDonalds di India. Namun pada tahun 2013, beliau telah dipecat oleh syarikat itu dan masih memiliki saham dalam McDonalds India. McDonalds kemudiannya menuntut supaya beliau menjualkan saham itu kepada mereka namun Vikram enggan berbuat demikian dan mahu untuk mengekalkan sahamnya.

Beliau berbuat demikian kerana ketika itu McDonalds sedang berkembang dengan pesatnya di India. Jadi kedua-dua pihak membawa perbalahan ini kepada pihak mahkamah. Kes ini masih dalam perbicaraan dan tidak diketahui bagaimana ia akan diselesaikan.

Kemungkinan McDonalds akan menang disebabkan mereka tidak pernah berputus asa dengan mudah.

Dikenali sebagai Kes Mahkamah Kopi Panas, seorang wanita telah membawa syarikat makanan segera ini ke mahkamah disebabkan oleh suhu kopi McDonalds. Kopi McDonalds yang dipegang oleh Stella Liebeck ini tertumpah ke atas pehanya dan telah dikejarkan ke hospital disebabkan lecur yang dialami.

Beliau kemudiannya memfailkan saman terhadap McDonalds mendakwa ia adalah salah McDonalds, membuatkan ia menjadi kes yang paling tak masuk akal. Wanita ini memenangi kes ini dan diberikan RM11 juta bagi membantu membiayai kos rawatan lecur yang dialaminya.

Nilai ini kemudiannya dikurangkan dan akhirnya kedua-dua pihak bersetuju dengan jumlah pampasan yang tidak didedahkan kepada orang awam.

Apa yang istimewa dengan kes ini adalah ia berlaku di Malaysia. Terdapat sebuah kedai kari kecil yang diberi nama McCurry di Jalan Ipoh, Kuala Lumpur. Ini adalah satu lagi kes di mana McDonalds membawa sebuah kedai kecil ke mahkamah disebabkan penggunaan awalan "Mc".

Dibuka pada tahun 1999, McCurry kemudiannya telah dbawa ke mahkamah oleh McDonalds 2 tahun selepas beroperasi. P. Suppiah, pemilik McCurry kemudian menjawab bahawa awalan ini adalah sangat biasa digunakan di Eropah, malah maksud Mc daalam McCurry adalah "Malaysian Chicken Curry".

Kes ini telah dimenangi oleh McDonalds pada awalnya namun keputusan itu telah dibatalkan selepas McCurry membuat rayuan. Dan keputusan baru ini telah mengubah cara McDonalds beroperasi di Malaysia. Mahkamah memutuskan bahawa McDonalds tidak memiliki awalan "Mc" di seluruh Malaysia.

McDonalds juga diarahkan untuk membayar ganti rugi undang-undang kepada pihak McCurry.

Jangan berasa pelik, ini bukan kes saman terhadap McDonalds sendiri tetapi restoran lain. Di Pulau Cayman, terdapat sebuah restoran yang menggunakan nama McDonalds atas sebab-sebab tertentu menyebabkan McDonalds tidak gembira dengan berita ini.

Oleh itu syarikat gergasi ini telah mengambil tindakan terhadap McDonalds Pulau Cayman kerana melanggar hak cipta. Di atas sebab-sebab tertentu, McDonalds Pulau Cayman telah memenangi kes ini dan dibenarkan terus menggunakan nama ini.

Mahkamah juga memutuskan bahawa McDonalds diharamkan untuk membuka cawangan di Pulau Cayman. Sehingga kini McDonalds masih tidak mempunyai cawangan di pulau itu dan McDonalds kecil masih beroperasi

Jadi McDonalds mengambil McDonalds yang lain ke mahkamah untuk pelanggaran hak cipta. Atas sebab tertentu, mereka kehilangan tuntutan mahkamah - dan McDonalds kecil dapat meneruskan penggunaan namanya. Selain itu, perbadanan McDonalds diharamkan daripada membuka sebarang kedai di kepulauan Cayman. Masih hari ini mereka tidak dapat membuka kedai di kepulauan Cayman, dan McDonalds kecil masih ada.

Banyak kes saman yang memfokuskan terhada kandungan dan bahan yang terdapat dalam makanan yang disediakan. Ia biasanya berkenaan kualiti daging dalam produk, namun kes ini lebih rumit. Pada tahun 2001, McDonalds telah disaman oleh beberapa kumpulan atas sebab kandungan dalam makanan vegetarian mereka.

Rupa-rupanya, kentang goreng vegetarian yang mereka makan mengandungi daging, membuatkan makanan itu tidak vegetarian. Selepas bertarung dalam mahkamah untuk tempoh yang lama, McDonalds akhirnya telah diarahkan untuk membayar sebanyak RM38.6 juta kepada kumpulan-kumpulan ini.

Konklusi saman ini adalah kentang goreng ini mengandungi kandungan daging yang tidak boleh dimakan oleh penganut agama Hindu.

Dikenali sebagai kes McLibel, adalah kes saman yang dilakukan oleh McDonalds terhadap dua orang penunjuk perasaan alam sekitar. Kedua-dua pemprotes ini mengedarkan risalah berkenaan impak McDonalds terhadap alam sekitar.

Selepas 10 tahun bertempur di mahkamah, akhirnya McDonalds memenangi kes ini namun tidak mengambil wang RM216,000 yang diarahkan pembayaranya oleh pihak mahkamah. McDonalds hanya mahu ia menjadi contoh kepada penunjuk perasaan yang lain.

Namun di mata orang awam, ia kelihatan seperti sebuah syarikat besar yang membuli dua inividu biasa. Dan atas sebab ini, kes McLibel telah digelar sebagai bencana perhubungan awam terbesar dalam sejarah.


5 Mercu Tanda Popular Dunia Yang Gagal Disiapkan

Pembinaan sesebuah bangunan pada zaman ini mengambil masa yang tersangat cepat, disebabkan teknologi yang canggih dan tenaga buruh yang murah. Ia membuatkan pembangunan dunia menjadi sangat pesat seperti cendawan tumbuh selepas hujan.

Namun disebalik semua ini, terdapat beberapa bangunan atau monumen yang gagal disiapkan atas sebab-sebab tertentu. Kali ini iluminasi.com ingin berkongsi dengan anda mengenai 5 mercu tanda popular di seluruh dunia yang gagal disiapkan sehingga kini.

Firaun zaman Mesir purba, Neferefre telah membina sebuah piramid di tanah perkuburan Abusir. Firaun Neferefre mati terlebih dahulu sebelum piramid ini siap, membuatkan ia ditukarkan menjadi makam dan rumah mayat.

Ia mula dibina dengan tapak seluas tapak Piramid Sahure. Pembina piramid ini telah mengorek sebuah lubang di tengah-tengah tapak dimana ruang pengebumian terletak.

Koridor pintu masuk dibina di bahagian utara dan sebuah parit dibina menjadi laluan ke lubang tersebut. Beberapa bahagian badan mayat firaun dijumpai dan mengatakan firaun ini mati ketika berusia 22 atau 23 tahun.

Juga dikenali sebagai Tour Hassan, menara yang sangat besar terletak di Rabat, Morocco ini juga mengalami nasib yang sama. Projek yang diarahkan oleh Yaqub al-Mansur pada abad ke-12 ini sepatunya menjadi menara tertinggi di dunia pada ketika itu dan masjid yang dilengkapi dengan menara-menara ini menjadi yang terbesar di dunia.

Namun, 4 tahun selepas kematian Yaqub, pembinaan dihentikan. Masjid besar ini sepatutnya menjadi pusat kepada ibu negara baru dan meraikan kejayaan sultan mengalahkan Kristian Sepanyol.

Menara yang siap hanyalah berketinggian 44 meter, separuh daripada apa yang dirancangkan. Terdapat kira-kira 200 tiang terbina di kawasan ini menunjukkan betapa besarnya masjid ini jika ia disiapkan, yang mampu menampung 20,000 orang jemaah.

Pada tahun 2012, Menara Hassan telah diberikan Status Warisan Dunia.

Terletak di atas Bukit Calton di Edinburgh, Scotland, Monumen Nasional Scotland yang sepatutnya menjadi kebanggaan nasional ini sebaliknya digelar sebagai "Scotland’s shame" disebabkan pembinaan yang tidak siap.

Ia sepatutnya menjadi tugu peringatan bagi tentera dan pelayar Scotland yang terbunuh ketika Perang Napoleon.

Tapak monumen ini dibina pada tahun 1824 namun pembinaannya dihentikan pada tahun 1829 disebabkan wang peruntukan yang disediakan telah habis.

Beberapa cubaan menyiapkan monumen ini dilakukan tetapi gagal. Jika ianya siap, monumen ini akan menyerupai Parthenon di Athens.

La Sagrada Familia merupakan sebuah gereja di Sepanyol, dan masih belum siap. Ia bukanlah disebabkan oleh terbengkalai, tetapi masih dalam pembinaan sejak tahun 1882. Kini ia sudah 70% siap dan mereka mula membina 6 buah menara utama.

Setelah lebih daripada 130 tahun pembinaan, kini ia hanya memerlukan kurang dari 10 tahun untuk siap yang dijangka siap pada tahun 2026.

Jumlah kos pembinaan gereja ini adalah mustahil untuk dihitung namun peruntukan tahunan kira-kira RM104 juta yang dibiayai oleh derma peribadi.

Menara tertinggi gereja ini kini setinggi 172 meter menjadikannya antara strutktur keagamaan tertinggi di Eropah.

Terletak di negara di bawah pemerintahan Supreme Leader Kim Jong-Un iaitu Korea Utara, Hotel Ryugyong sepatutnya dibuka pada tahun 1989. Walaubagaimanapun struktur bangunan ini tak pernah disiapkan. Ketika pembinaan, ia bakal menjadi bangunan ke-7 paling tinggi dan hotel paling tinggi di dunia.

Pembinaan bermula pada tahun 1987 namun disebabkan kejatuhan ekonomi, segala kerja-kerja terpaksa dihentikan. Hotel ini sepatunya mempunyai 3,000 buah bilik, 7 buah restoran, kasino dan kelab malam.

Berbentuk seperti piramid, hotel ini tidak pernah dikunjungi namun pembinaan semula bangunan 105 tingkat ini dikatakan akan dilakukan semula. Beberapa kali hotel ini disambung pembinaan semula namun masih belum dibuka.

Gambar terbaru menunjukkan terdapat kren dan kenderaan pembinaan di sekitar bangunan ini yang memungkinkan pembinaan semula berlaku tak lama lagi.


7 Usahawan Wanita Berpengaruh di Malaysia

Kuasa wanita pada hari ini memang tak dapat disangkal lagi. Buktinya, ramai daripada golongan wanita menjadi peneraju dalam pelbagai bidang yang membuktikan wanita juga boleh memegang kuasa penting dalam syarikat.

Daripada CEO kewangan dan pengasas syarikat sehinggalah kepada ikon fesyen, wanita Malaysia hari ini membawa pembaharuan kepada industri di Malaysia. iluminasi.com ingin berkongsi 7 wanita hebat yang menjadi satu kuasa yang sangat disegani di dalam dan luar negara.

Datin Vivy menjadi satu nama nama yang disegani dalam indsutri fesyen Malaysia bersenjatakan naluri fesyen sangat dahsyat dan sikap yang sangat menakjubkan.

Beliau yang merupakan pengasas dan ketua pegawai kreatif Kumpulan FashionValet telah berjaya mengumpulkan lebih daripada 60 orang selebriti terkenal tanah air berada di bawah satu bumbung dalam kempen #IAMHOMEGROWN yang sangat berjaya untuk Minggu Fesyen KL 2017.

Cabaran yang dihadapi oleh Datin Vivy juga menjadi motivasi terbesarnya dalam mempromosikan dan meningkatkan keterlihatan jenama-jenama tempatan ke tahap antarabangsa.

Daripada mula menghasilkan koleksi-koleksi FashionValet yang terjual habis sehinggalah statusnya melonjak naik menjadi rakan jenama pemakai hijab Louis Vuitton yang pertama, terbuktilah bahawa tiada apa yang boleh menghalang beliau daripada mengejar impiannya.

Ketika mana kanak-kanak seusia dengan beliau sedang bermain-main di taman permainan, Ung Yiu Lin membawa memberikan resit jualan kepada pelanggan dan mengira hasil jualannya.

Dan ketika berusia 26 tahun, pengasas jenama fesyen ShoesShoesShoes dan label beg tangan Klucthed ini telah meninggalkan kariernya di Boston Consulting Group demi mengejar impiannya menjadi seorang usahawanita.

Kini beliau sedang memperluas jenama ShoesShoesShoes untuk melabur kepada pereka fesyen tempatan, melancarkan koleksi bersama pereka Malaysia Afiq Mohamed di Minggu Fesyen Kuala Lumpur SS18 (KLFW) dan koleksi KLFW yang pertama diambil oleh platform runcit fesyen, Zalora.

Memang mudah untuk mengatakan bahawa Tengku Zatashah dilahirkan dengan kesungguhan dan kemahiran perniagaan yang sangat hebat. Tetapi jika dilihatkan kepada latar belakang puteri Selangor ini, terbukti bahawa segalanya datang daripada dirinya sendiri.

Karier beliau sebagai Ketua Komunikasi Korporat Antarabangsa bagi Kumpulan L'Oreal di Paris memberikan kelebihan yang ada pada Tengku Zatashah hari ini yang membuatkan beliau sangat mahir menjalankan tugasnya sebagai Presiden Alliance Francaise de Kuala Lumpur.

Beliau juga merupakan direktor bukan eksekutif syarikat Kim Teck Cheong Consolidated Berhad dan juga ketua perunding pencahayaan di syarikat Light Cibles Malaysia.

Tengku Zatashah sangat bekerja keras dalam projek-projek kebajikan dan telah dianugerahkan anugerah berprestij Chevalier de le Legion d'Honnuer pada tahun 2017.

Jika Lee Jim Leng tidak bekerja keras melaksanakan strategi pertumbuhan perniagaan, CEO Bank Pelaburan Hong Leong ini lebih suka mengembara, membeli belah dan melepak bersama rakan-rakan

Dengan Lee Jim Leng sebagai peneraju, Bank Pelaburan Hong Leong mengetuai program nota jangka sederhana bernilai RM5 billion untuk Amanah Pelaburan Harta Tanah IGB pada tahun 2017, selain daripad projek-projek besar lain.

Jim Leng mengamalkan sikap rendah diri dan dengan menghargai sokongan majikan dan rakan sekerjanya ketika mereka bercakap tentang kejayaannya.

Walaupun selepas 39 tahun dalam bidang perniagaan, Datin Winnie masih belum bersedia untuk meninggalkan kancah perniagaan.

Beliau yang merupakan pengasas dan direktor kreatif bagi syarikat berprestij Kumpulan A Cut Above, Datin Winnie juga berperanan sebagai pengasas bersama Agensi Brand Yourself dan WeStyleAsia, platform atas talian bagi kursus kecantikan dan dandanan profesional.

Ketika di awal kariernya sebagai penggaya rambut yang dilatih oleh lagenda Vidal Sassoon, Datin Winnie telah membuka salun rambut pertamanya. Ketika itu, kerjaya sebagai penggaya rambut masih belum dianggap sebagai profesion yang sah.

Dan pada hari ini, dengan pelbagai anugeran perniagaan yang diterima Datin Winnie, beliau telah membuktikan kesan perjalanan keusahawanan yang ditempuhinya telah memberikan kesan kepada industri pendandanan di Malaysia di peringkat tempatan dan antarabangsa.

Bagi Dato' Seri Farah Khan, beliau menanamkan pepatah di dalam jiwanya iaitu wanita merupakan pemimpin semula jadi yang melambangkan karier fesyennya yang terkenal. Farah Khan adalah pengarah kreatif dan presiden label "Farah Khan" yang kini berusia 10 tahun dan juga pengasas kepada Melium Group.

Kumpulan Melium adalah sebuah perniagan yang membawa lebih daripada 100 jenama fesyen antarabangsa ke Malaysia.

Label ini meraikan ulangtahunnya yang ke-10 dengan membuat pertunjukan fesyen di Jakarta, Marseilles, Versailles dan London. Ia dilakukan dalam tahun yang sama di mana butik pelbagai jenama "M" di Pavilion KL berkembang dengan menawarkan tawaran jenama eksklusif seperti Jonathon Simkhai, Maticevski dan Victoria Beckham.

jika anda mempunyai janji temu bersama Raja Teh, jangan berani lambat kerana beliau menguruskan masanya seperti tentera untuk memenuhi segala perkara. Beliau yang merupakan CEO Bank Aminvestment dan pengarah urusan Wholesale Banking di AmBank Group juga kerap kali menghabiskan masanya menjadi sukarelawan di dapur sup PERTIWI.

Raja Teh yang juga merupakan pendengar yang baik serta tinggi sifat menjiwai menjadi pengerusi Rumah Kasih PERTIWI, tempat tingal anak-anak yatim yang positif HIV dan juga penasihat kepada Charity Right dan Projek Picha.

Bagi menghargai pencapaiannya dalam sektor kewangan, Raja Teh telah dinamakan sebagai Ikon Wanita Malaysia 2017 oleh Kumpulan Kecemerlangan Perniagaan yang berpangkalan di Singapura, pada Sidang Kemuncak Wanita dan Anugerah.